#1457: Dam Kerana Tidak Berniat di Miqat dan Qurban Sekaligus?

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Bulan Feb yang lepas, saya telah selamat mengerjakan umrah. Di sini, saya ada persoalan tentang dam umrah.
Situasi: Ketika umrah sunat, saya tidak berniat di miqat yang sepatutnya, di mana saya tidak berniat umrah di Qarnul Manazil (dalam perjalanan pulang dari Taif ke Makkah). Keesokan harinya, saya ke Tanaim untuk berniat umrah dan berihram dan melakukan umrah seperti biasa. Saya tidak tahu jika tidak berniat di miqat yang sepatutnya, akan dikenakan dam. Mengikut kata beberapa orang mutawwif, saya perlu membayar dam seekor kambing. Persoalan saya:
 Berapa lama tempoh masa untuk saya membayar dam tersebut?
 Bolehkan saya berniat untuk melakukan qurban dan dam pada waktu yang sama jika saya hendak membayar dam tersebut pada musim qurban?
 Jika saya tidak mampu untuk membayar dam seekor kambing dalam masa terdekat, adakah cara lain untuk saya melunaskan bayaran dam ini?
Diharapkan Ustaz dapat memberikan pencerahan kepada saya mengenai persoalan dam di atas. Saya dahulukan dengan ucapan terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Saya mulakan dengan miqat yang telah ditetapkan oleh Rasulullah SAW berdasarkan sebuah hadith. Daripada Ibnu Abbas R.Anhuma:
وَقَّتَ رَسُولُ اللَّهِ صَلَّى اللهُ عَلَيْهِ وَسَلَّمَ لِأَهْلِ الـمَدِينَةِ ذَا الحُلَيْفَةِ، وَلِأَهْلِ الشَّأْمِ الجُحْفَةَ، وَلِأَهْلِ نَجْدٍ قَرْنَ الـمَنَازِلِ، وَلِأَهْلِ اليَمَنِ يَلَمْلَمَ،  فَهُنَّ لَهُنَّ، وَلِمَنْ أَتَى عَلَيْهِنَّ مِنْ غَيْرِ أَهْلِهِنَّ لِمَنْ كَانَ يُرِيدُ الحَجَّ وَالعُمْرَةَm
Maksudnya:
 “
Rasulullah SAW menentukan miqat untuk penduduk Madinah ialah Zulhulaifah (atau dikenali juga sebagai Bir Ali), untuk penduduk Syam ialah Juhfah, untuk penduduk Najd ialah Qarn al-Manazil dan untuk penduduk Yaman ialah Yalamlam. Tempat-tempat ini merupakan miqat bagi penduduk negerinya dan orang-orang selain mereka yang berada di tempat itu, bagi sesiapa sahaja yang berniat melaksanakan haji dan umrah.
”
Riwayat al-Bukhari (1526)
Justeru, di sini hukumnya yang terkait adalah dam
tajawwuz al-miqat
(melangkaui niat daripada miqat yang telah ditetapkan).
Imam al-Nawawi berkata: Apabila seseorang sudah sampai ke miqatnya dan dia mahu menunaikan haji atau umrah, maka wajib untuk dia berihram daripadanya. Jika dia melangkaui miqat tanpa ihram, dia berdosa dan dia mesti kembali ke miqat dan dan berihram daripadanya sekiranya tidak ada keuzuran padanya. Tetapi jika terdapat keuzuran padanya, seperti ketakutan dalam perjalanan atau terputus hubungan dengan rakannya atau waktu yang sempit, maka dia boleh berihram dan meneruskan ibadah nusuknya dan dikenakan dam apabila dia tidak pulang ke miqat.
Sekiranya dia kembali ke miqat sebelum berihram dan berihram daripada miqat itu ataupun dia kembali ke miqat selepas berihram dan memasuki Makkah dan sebelum melakukan tawaf atau sesuatu daripada jenis-jenis nusuk, maka dia tidak dikenakan dam. Jika dia kembali ke miqat selepas dia melakukan nusuk, maka damnya tidak gugur. Dam ini diwajibkan bagi mereka yang melepasi miqat tanpa ihram secara sengaja, jahil atau lupa atau diberi keuzuran selain itu. Sesungguhnya perbuatan mereka tersebut itu dipisahkan dengan dosa. Perbuatan tersebut tidak berdosa bagi mereka yang lupa dan jahil tetapi ia berdosa bagi mereka yang melakukannya dengan sengaja. (Lihat
al-Taudhih Syarh al-Idhah,
hlm. 89)
Dalam kes di atas, saya katakan oleh kerana niat ihram bukan pada miqatnya dan telah selesai ibadat ihramnya, maka hendaklah dia sembelih seekor kambing di Mekah dan dibahagikan kepada fakir miskin. Inilah pendapat kebanyakan ulama. Dam di sini dikenali sebagai dam tertib takdir. Kami nyatakan penerangannya seperti berikut:
Dam Tertib Takdir:
Maksud tertib iaitu melakukan satu dam yang ditetapkan dan jika tidak mampu, lakukan dam berikutnya yang ditetapkan. Manakala takdir pula iaitu kadar dam yang telah ditetapkan oleh syarak. Contohnya, seseorang yang tidak berihram di Miqat, hendaklah ia melaksanakan dam iaitu menyembelih seekor kambing. Jika tidak mampu hendaklah berpuasa 10 hari (iaitu 3 hari di masa haji dan 7 hari apabila ia pulang ke tempatnya), sekiranya tidak mampu juga disebabkan tua, hendaklah dikeluarkan satu cupak tiap-tiap satu hari (sebanyak 10 cupak). Jika tidak berdaya juga, maka tertanggunglah zimmah ke atasnya.
Sebaik-baik tempoh bayaran dam sesegera mungkin kerana ia termasuk dalam hutang Allah SWT. Walaupun begitu, jika seseorang tidak mempunyai kelapangan maka boleh dibayar secara
tarakhi
atau bertangguh.
Berkenaan dengan persoalan niat untuk melakukan qurban dan dam, hendaklah dipisahkan; antara dam dan qurban. Kecuali qurban mestilah dalam waktunya dan dam waktunya adalah terbuka.
Berkenaan jawapan yang ketiga saya telah huraikan di atas berdasarkan kepada dam tertib dan takdir.
Semoga Allah SWT kurniakan kepada puan umrah mabrurah. Amin.
Bertarikh: 9 Mei 2022 bersamaan 20 Syawal 1444H


#1458: Harga Qurban Lebih Mahal Daripada Harga Lembu Qurban

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Apakah hukum masjid memaparkan harga lembu qurban di facebook dengan harga tertentu. Kemudian membeli harga lebih rendah dari yang dipaparkan pada facebook. Adakah ianya dikira menipu dan bagaimana hasil wang yang diambil dari peserta qurban?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
فَصَلِّ لِرَبِّكَ وَانْحَرْ
Maksudnya: “
Oleh itu, kerjakanlah sembahyang kerana Tuhanmu semata-mata, dan sembelihlah korban (sebagai bersyukur).”
(Surah al-Kauthar: 2)
Maksud ‘berkorbanlah’ di dalam ayat tersebut mengikut pendapat yang paling sahih ialah mengorbankan atau menyembelih binatang-binatang korban. Hal ini sepertimana yang disebut di dalam tafsir Imam Ibn Kathir: “Yang benar bahawa yang dimaksudkan dengan al-Nahr adalah menyembelih korban, iaitu menyembelih unta dan sejenisnya.” (Lihat
Tafsir al-Quran al-‘Azim
, 4/556)
Firman Allah SWT:
وَالْبُدْنَ جَعَلْنَاهَا لَكُم مِّن شَعَائِرِ اللَّهِ لَكُمْ فِيهَا خَيْرٌ ۖ
Maksudnya:
“Dan Kami jadikan unta (yang dihadiahkan kepada fakir miskin Makkah itu) sebahagian daripada syiar agama Allah untuk kamu; pada menyembelih unta yang tersebut ada kebaikan bagi kamu.”
(Surah al-Hajj: 36)
Rasulullah SAW menggalakkan kita supaya berqurban terutamanya pada Hari raya dan hari-hari tasyrik. Dalam hadis yang diriwayatkan oleh Ummul Mu’minin A’isyah R.Anha, bahawa Nabi SAW bersabda:
مَا عَمِلَ آدَمِيٌّ مِنْ عَمَلٍ يَوْمَ النَّحْرِ أَحَبَّ إِلَى اللَّهِ مِنْ إِهْرَاقِ الدَّمِ، إِنَّهُ لَيَأْتِي يَوْمَ القِيَامَةِ بِقُرُونِهَا وَأَشْعَارِهَا وَأَظْلَافِهَا، وَأَنَّ الدَّمَ لَيَقَعُ مِنَ اللَّهِ بِمَكَانٍ قَبْلَ أَنْ يَقَعَ مِنَ الأَرْضِ، فَطِيبُوا بِهَا نَفْسًا
Maksudnya:
“Tidak ada amalan yang dilakukan oleh anak adam pada hari al-Nahr (Raya Aidiladha) yang lebih dicintai oleh Allah selain daripada menumpahkan darah (binatang qurban). Sesungguhnya ia akan datang pada hari Kiamat dengan tanduknya, bulunya dan kukunya dan sesungguhnya darah tersebut akan sampai kepada redha Allah SWT sebelum ia jatuh ke bumi. Maka, bersihkanlah jiwa kamu (dengan berqurban).”
Riwayat al-Tirmizi (1493)
Al-Mubarakfuri berkata: Hadis ini menunjukkan ibadah yang paling afdhal untuk dilaksanakan pada hari raya aidiladha adalah dengan menumpahkan darah qurban. Ini kerana, ia akan datang pada hari akhirat sepertimana ia di dunia tanpa terdapat kekurangan padanya agar setiap daripada anggota itu terdapat padanya ganjaran (pahala) dan ia juga akan menjadi tunggangan orang yang berqurban itu ketika melintasi titian sirat. (Lihat
 Tuhfah al-Ahwazi
, 5/61)
Dalam menjawab persoalan di atas, saya nyatakan bahawa tindakan pihak masjid itu tidaklah bertentangan kerana mengambil kira beberapa tanggungjawab di luar daripada harga lembu seperti kos penghantaran, kos minyak, dan beberapa hal yang tidak dapat dielakkan.
Yang penting, lebihan daripada harga asal lembu mempunyai kemunasabahan dan selepas daripada itu, seaulanya digunakan untuk urusan qurban seperti membeli bekas plastik untuk diletakkan daging qurban bagi pengagihan dan lain-lain.
Semoga Allah SWT tautkan hati kita untuk saling mengukuhkan lagi ukhuwwah dan dapat melaksanakan ibadah qurban dengan sebaik mungkin. Amin.
Bertarikh: 9 Mei 2022 bersamaan 20 Syawal 1444H


#1459: Musafir Pulang Ke Kampung

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri, saya ada soalan tentang musafir. Jika saya dari KL, ingin pulang ke kampung selama satu minggu, bermula Isnin ke Kuantan. Hari Khamis pula balik kampung halaman isteri di Kuala Terengganu. Dan akan pulang ke KL pada hari Ahad. Adakah saya dikira musafir sepanjang minggu kerana tidak menetap selama 3 hari dan lebih, atau dikira pemukim dan hanya musafir ketika dalam perjalanan? Terima kasih ustaz.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Ada tiga syarat sah solat musafir yakni jamak dan qasar berkaitan dengan perjalanan:
Perjalanan yang jaraknya hingga 81 km dan lebih. Oleh itu, tidak diambil kira perjalanan yang kurang daripada jarak tersebut. Dia juga hendaklah tidak berniat menetap selama empat hari di tempat yang dituju selain pada hari mula sampai dan pada hari akan keluar. Apabila berniat menetap selama empat hari jadilah tempat yang dituju itu seolah-olah negerinya atau tempat tinggalnya yang tetap. Oleh itu dia tidak harus bersolat qasar lagi di situ dan haknya untuk bersolat qasar kekal semasa dalam perjalanan sahaja.
Perjalanan yang tentu tempat tujuannya. Oleh itu, orang yang merayau-rayau tanpa tujuan ke tempat yang tertentu, dan orang yang mengikut ketuanya tanpa mengetahui ke mana hendak di bawanya, perjalanan mereka tidak mengharuskan qasar kecuali setelah menjangkau jarak perjalanan yang jauh. Ini kerana telah diyakini jauh perjalanannya.
Perjalanan tersebut tidak bertujuan maksiat. Justeru, tidak diambil kira perjalanan musafir untuk berniaga arak, mengamalkan riba’ atau menyamun. Ini kerana qasar merupakan keringanan yang disyariatkan untuk menunaikan sesuatu tanggungjawab, dan ia tidak boleh terkait dengan sebarang maksiat.
Manakala, tiada syarat sah yang mewajibkan bermalam. Sebaliknya, Hukum Syarak hanya menetapkan waktu maksimum iaitu 3 hari tidak termasuk hari pergi dan hari keluar. Ini berdasarkan hadith al-Ala` bin al-Hadhrami RA, bahawa Rasulullah SAW bersabda:
ثَلاَثٌ لِلْمُهَاجِرِ بَعْدَ الصَّدَرِ
Maksudnya:
 “Tiga hari bagi orang Muhajirin (boleh menetap di Makkah) selepas al-sadar (yakni selesai manasik Haji).”
                                                                              Riwayat al-Bukhari (3933) dan Muslim (1352)
Berkata Imam Abu Ishak al-Syairazi sebelum berdalilkan hadis ini: “Jika seorang musafir itu berniat muqim (menetap) empat hari selain hari masuk dan hari keluar maka jadilah sebagai seorang mukim (semata-mata dengan niat itu), dan terpotonglah (yakni terhentilah) rukhsah musafirnya kerana berniat menetap tiga hari tidak menjadikan musafir itu seorang mukim.”(Lihat
al-Majmu’ Syarh al-Muhadzdzab
, 4/359)
Justeru, saya katakan apa yang saudara lakukan adalah dibolehkan untuk qasar dan jamak sementelahan, semata-mata menziarahi dalam tempoh yang masih dibenarkan melakukannya. Paling penting, kita sentiasa dapat mendirikan solat walau dalam apa jua keadaan sekali pun.
Marilah sama-sama kita berdoa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya:
 “Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.”
Surah Ibrahim (41-42)
Bertarikh: 9 Mei 2022 bersamaan 20 Syawal 1444H


#146 Wang Haram Untuk Kebajikan

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Adakah dibenarkan menggunakan wang syubhah ataupun haram untuk urusan kebajikan seperti membaik pulih surau dan seumpamanya?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Pada asalnya wang yang diperolehi daripada sumber yang diharamkan oleh syara’ seperti perjudian dan pelacuran, adalah tidak boleh digunakan.” Jika pendapatan tersebut semata-mata daripada akviti yang haram, maka jadilah wang itu adalah wang haram, manala jika bercampur antara halal dan haram, maka jadilah wang itu wang syubhah.
[1]
Daripada Abu Mas`ud al-Ansori RA, katanya:
أَنَّ رَسُولَ اللَّهِ صَلَّى اللهُ عَلَيْهِ وَسَلَّمَ نَهَى عَنْ ثَمَنِ الكَلْبِ، وَمَهْرِ البَغِيِّ، وَحُلْوَانِ الكَاهِنِ
Maksudnya: “
Bahawa sesungguhnya Rasulullah SAW melarang daripada hasil jualan anjing, mahar (bayaran upah) pelacur, dan upah kahin (pawang yang menilik masa depan).”
[2]
Berdasarkan persoalan yang ditimbulkan,
wang haram dan syubhah yang diperolehinya boleh digunakan untuk tujuan kebajikan dan maslahah awam, tetapi dengan syarat pemberinya itu sudah bertaubat dan ingin berlepas diri daripada dosanya itu
.
Imam al-Nawawi menukilkan fatwa Imam al-Ghazali Rahimahullah dalam kitab al-Majmu` Syarh al-Muhazzab
[3]
:
“Sekiranya bersama seseorang itu suatu harta haram dan dia ingin bertaubat dan melepaskan diri daripada harta haram itu, maka jika harta itu mempunyai pemilik yang tertentu, hendaklah dipulangkan kepadanya atau kepada wakilnya. Jika dia sudah mati, wajib diserahkan kepada warisnya. Jika tidak diketahui siapa warisnya dan sudah berputus asa daripada mengetahuinya, maka wajib orang tadi menggunakan harta itu bagi keperluan umat Islam yang umum, seperti untuk (keperluan) jambatan, ribat-ribat (kandang kuda, tempat pengajian, atau tempat golongan Sufi berkumpul), masjid-masjid, dan keperluan jalan raya Makkah, dan seumpamanya daripada segi boleh dikongsi bersama orang Islam…”
Imam al-Ghazali menyebut pendapat daripada Saidina Mu`awiyah bin Abi Sufyan, dan selainnya daripada ulama Salaf seperti Imam Ahmad bin Hanbal, al-Harith al-Muhasibi dan ulama yang warak selain mereka berdua, kerana tidak dibenarkan untuk menghapuskan harta haram itu dan mencampakkannya ke dalam laut. Tiada pilihan melainkan digunakan untuk kepentingan atau maslahat umat Islam.
Kami lebih cenderung dengan pendapat Imam al-Ghazali di atas dan menyimpulkan beberapa ketetapan berikut:
Diharuskan untuk menggunakan harta syubhah tersebut bagi tujuan membaikpulih surau bagi kerosakan yang dinyatakan. Ini kerana surau itu termasuk dalam kategori maslahat umat Islam seperti masjid jua. Cuma, kami lebih cenderung sekalipun diharuskan mengikut pendapat di ataskan agar penggunaan harta tersebut terhad pada perkara yang tidak kena mengena dengan ibadat seperti membaiki tandas masjid dan surau.
Pendapat ini juga bukanlah galakan ataupun kebenaran untuk menyuburkan lagi amalan maksiat dengan alasan hasilnya akan diberikan kepada masjid dan surau atas alasan maslahat, tetapi perlu diikat
dengan syarat hendaklah bertaubat dan tidak mahu mengulangi perbuatan maksiat itu lagi.
Sebaiknya urusan itu dibawa berbincang dengan pihak berautoriti seperti Jabatan Agama Islam setempat supaya mereka mengambil maklum dan dapat memberikan bantuan dan keperluan secukupnya.
Sekiranya harta haram atau syubhah itu melibatkan aktiviti jenayah dalam undang-undang negara seperti aktiviti pengubahan wang haram yang melibatkan unsur pemerdagangan orang, penyalahgunaan dadah dan rasuah, maka hendaklah dilaporkan kepada pihak berkuasa seperti polis dan Suruhanjaya Pencegahan Rasuah Malaysia.
Semoga penjelasan ini memberikan manfaat kepada kita semua. Kami akhiri persoalan kali ini dengan doa:
اللَّهُمَّ إِنِّي أَسْأَلُكَ عِلْمًا نَافِعًا ، وَرِزْقًا طَيِّبًا ، وَعَمَلاً مُتَقَبَّلاً
Maksudnya:

Ya Allah, aku memohon kepada-Mu ilmu yang bermanfaat, rezeki yang baik dan amalan yang diterima.
Wallahua`lam.

Bertarikh 2 Disember 2021 M bersamaan  27 Rabiul Akhir 1443 H

[1]
 Lihat
al-Mu`tamad fi al-Fiqh al-Syafie,
 3/67
[2]
 Riwayat al-Bukhari (no.2237)
[3]
 Lihat
al-Majmu` Syarh al-Muhazzab
, 9/351


#1461: Solat Hajat Sebelum Ba’diyyah Isya’

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Saya ingin mendapatkan kepastian berkaitan solat rawatib. Bolehkah solat sunat selain daripada rawatib dilakukan selepas solat fadhu, tetapi sebelum solat rawatib? Sebagaimana yang saya faham, solat rawatib adalah solat yang mengiringi solat fardhu. Contoh: Selesai solat jemaah fardhu Isya’, kemudian ada permintaan jemaah mahukan solat Hajat. Maka imam laksanakan solat Hajat tersebut dahulu barulah jemaah bersurai dan melakukan solat sunat rawatib selepas Isya’. Sekiranya tidak boleh, apakah nasihat Dato’ Seri kepada para imam yang mendepani permintaan solat hajat tersebut?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Solat rawatib sebelum solat fardhu dikenali sebagai solat sunat qabliyah, manakala solat rawatib yang setelah solat fardhu pula dikenali sebagai solat ba’diyah.
Solat sunat rawatib ini pula terbahagi kepada mu’akkad (ditekankan) dan ghairu mu’akkad (tidak ditekankan). Adapun tentang jumlah rakaat solat rawatib yang mu’akkad, telah tsabit hadith yang diriwayatkan oleh Ummu Habibah R.’Anha yang menjelaskan terdapat dua belas rakaat solat Rawatib sebagaimana yang disabdakan oleh Rasulullah SAW:
مَا مِنْ عَبْدٍ مُسْلِمٍ يُصَلِّي لِلَّهِ كُلَّ يَوْمٍ ثِنْتَيْ عَشْرَةَ رَكْعَةً تَطَوُّعًا غَيْرَ فَرِيضَةٍ إِلاَّ بَنَى اللَّهُ لَهُ بَيْتًا فِي الْجَنَّةِ.
Maksudnya: “
Tidaklah seorang hamba Muslim mengerjakan solat kerana Allah SWT dalam satu hari dua belas rakaat sebagai tathawwu’ dan bukan fardu, melainkan Allah SWT akan membangunkan untuknya sebuah rumah di syurga.”
Sahih Muslim (728)
Dalam hadith yang lain dijelaskan pula perincian solat-solat yang berjumlah dua belas rakaat seperti yang disebut dalam hadith di atas. Daripada Ummu Habibah R.’Anha, beliau berkata bahawa Rasulullah SAW bersabda:
مَنْ صَلَّى فِي يَوْمٍ وَلَيْلَةٍ ثِنْتَيْ عَشْرَةَ رَكْعَةً بُنِيَ لَهُ بَيْتٌ فِي الْجَنَّةِ أَرْبَعًا قَبْلَ الظُّهْرِ وَرَكْعَتَيْنِ بَعْدَهَا وَرَكْعَتَيْنِ بَعْدَ الْمَغْرِبِ وَرَكْعَتَيْنِ بَعْدَ الْعِشَاءِ وَرَكْعَتَيْنِ قَبْلَ صَلاَةِ الْفَجْرِ.
Maksudnya: “
Barang siapa yang mengerjakan solat (sunat) sebanyak dua belas rakaat dalam sehari semalam kelak akan dibangunkan untuknya sebuah rumah di syurga. Dua belas rakaat itu adalah empat rakaat sebelum solat Zohor, dua rakaat setelah solat Zohor, dua rakaat setelah solat Maghrib, dua rakaat setelah solat Isyak dan dua rakaat sebelum solat Subuh.”
Sunan Tirmidzi (380) dan Sunan Ibn Majah (1196)
Dalam menjawab persoalan di atas, melakukan solat seperti solat jenazah, boleh didahulukan daripada solat rawatib
ba’diyyah
. Contohnya, selepas solat Zuhur kita dahulukan solat jenazah. Seusai solat jenazah barulah kita solat
ba’diyyah
Zuhur.
Tetapi berkenaan dengan solat hajat, para ulama khilaf, dan kami telah nyatakan dengan panjang lebar dalam buku kami
Ensiklopedia Solat-Solat Sunat
. Saya berpendapat boleh dilakukan solat hajat terlebih dahulu tetapi ia adalah
khilaf aula
.
Cadangan saya, solatlah rawatib terlebih dahulu kemudian baru solat hajat atau boleh imam solat hajat bersama makmum sebelum solat Isya’ dan solat
qabliyyah.
Kemudian, azan Isya’ barulah dapat meraikan solat-solat sunat rawatib.
Semoga Allah SWT memberi kefahaman kepada kita dengan kefahaman yang sebaik-baiknya. Saya akhiri dengan doa:
اللَّهُمَّ رَبَّ جِبْرِيلَ، وَمِيكَائِيلَ، وَإِسْرَافِيلَ، فَاطِرَ السَّمَاوَاتِ وَالْأَرْضِ، عَالِمَ الْغَيْبِ وَالشَّهَادَةِ، أَنْتَ تَحْكُمُ بَيْنَ عِبَادِكَ فِيمَا كَانُوا فِيهِ يَخْتَلِفُونَ، اهْدِنَا لِمَا اخْتُلِفَ فِيهِ مِنَ الْحَقِّ بِإِذْنِكَ، إِنَّكَ تَهْدِي مَنْ تَشَاءُ إِلَى صِرَاطٍ مُسْتَقِيمٍ.
Maksudnya:
“Ya Allah, Tuhan Jibril, Mikail, dan Israfil. Yang Menciptakan langit dan bumi, Yang Maha Mengetahui yang ghaib mahupun yang kelihatan. Engkaulah yang Menghakimi hamba-hamba-Mu di dalam apa yang mereka perselisihkan. Tunjukkanlah kami dengan izin-Mu kepada kebenaran di dalam apa yang diperselisihkan. Sesungguhnya Engkau memberi petunjuk ke arah Sirat al-Mustaqim kepada sesiapa yang Engkau Kehendaki.”

Bertarikh: 9 Mei 2022 bersamaan 20 Syawal 1444H


#1460: Air Yasin Digunakan Untuk Mencuci Kedai

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. saya nak tanya, boleh ke air yang telah dibaca surah Yasin beramai-ramai, dijadikan sebagai ikhtiar dengan air tersebut digunakan untuk membasuh kedai. Begitu juga soalan, menggunakan al-Quran atau nama-nama Allah SWT dengan tulisan yang dipanggil sebagai
nasyrah
boleh atau tidak? Terima kasih ustaz.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَنُنَزِّلُ مِنَ الْقُرْآنِ مَا هُوَ شِفَاءٌ وَرَحْمَةٌ لِّلْمُؤْمِنِينَ
Maksudnya: “
Dan Kami turunkan dengan beransur-ansur dari Al-Quran Ayat-ayat Suci yang menjadi ubat penawar dan rahmat bagi orang-orang yang beriman kepadanya,”
(Surah al-Isra’: 82)
Qatadah mentafsirkan firman Allah SWT: Dan Kami turunkan dengan beransur-ansur daripada al-Quran ayat-ayat suci yang menjadi ubat penawar dan rahmat, dengan berkata: Firman Allah SWT ini didengar oleh orang yang beriman, lalu mereka dapat mengambil manfaat daripadanya, bahkan menghafal dan memerhatikannya. (Lihat
Tafsir al-Maraghi
, 8/4014)
Menjawab persoalan di atas, para fuqaha’ telah mengharuskan untuk merawat pesakit degan memohon kesembuhan secara membaca al-Quran. Ibn Abidin berkata: Keharusan ini telah diamalkan oleh orang ramai sampai ke hari ini dan thabit dengan hadis atau athar.
Imam al-Nawawi berkata: Sunat membaca kepada orang yang sakit dengan al-Fatihah berdasarkan hadith Nabi SAW:
وَمَا أَدْرَاكَ أَنَّهَا رُقْيَةٌ ؟
Maksudnya: “
Tidakkah kamu ketahui bahawa surah Fatihah bersifat ruqyah.”
Riwayat al-Bukhari (5736) dan Muslim (2201)
Kelebihan surah al-Fatihah ini dapat dirujuk kepada peristiwa bagaimana seorang sahabat Rasulullah SAW bernama Abu Sa’id al-Khudri R.A yang telah menjampi seorang ketua kabilah yang terkena sengatan binatang berbisa. Beliau membaca al-Fatihah untuk merawat dan dengan izin Allah SWT, ketua kabilah itu sembuh seperti sediakala. Kisah tersebut dirakamkan melalui hadith berikut:
Daripada Abi Sa’id al-Khudri R.A:
أَنَّ نَاسًا مِنْ أَصْحَابِ رَسُولِ اللَّهِ -صلى الله عليه وسلم- كَانُوا فى سَفَرٍ فَمَرُّوا بِحَىٍّ مِنْ أَحْيَاءِ الْعَرَبِ فَاسْتَضَافُوهُمْ فَلَمْ يُضِيفُوهُمْ. فَقَالُوا لَهُمْ هَلْ فِيكُمْ رَاقٍ فَإِنَّ سَيِّدَ الْحَىِّ لَدِيغٌ أَوْ مُصَابٌ. فَقَالَ رَجُلٌ مِنْهُمْ نَعَمْ فَأَتَاهُ فَرَقَاهُ بِفَاتِحَةِ الْكِتَابِ فَبَرَأَ الرَّجُلُ فَأُعْطِىَ قَطِيعًا مِنْ غَنَمٍ فَأَبَى أَنْ يَقْبَلَهَا. وَقَالَ حَتَّى أَذْكُرَ ذَلِكَ لِلنَّبِىِّ -صلى الله عليه وسلم-. فَأَتَى النَّبِىَّ -صلى الله عليه وسلم- فَذَكَرَ ذَلِكَ لَهُ. فَقَالَ يَا رَسُولَ اللَّهِ وَاللَّهِ مَا رَقَيْتُ إِلاَّ بِفَاتِحَةِ الْكِتَابِ. فَتَبَسَّمَ وَقَالَ « وَمَا أَدْرَاكَ أَنَّهَا رُقْيَةٌ ». ثُمَّ قَالَ : خُذُوا مِنْهُمْ وَاضْرِبُوا لِى بِسَهْمٍ مَعَكُمْ
Maksudnya:
“Sesungguhnya beberapa orang daripada kalangan sahabat Rasulullah SAW sedang berada dalam perjalanan. Mereka pergi ke salah sebuah kampung Arab dan mereka berharap agar boleh menjadi tetamu kepada penduduk kampung tersebut.
Namun ternyata penduduk kampung itu tidak mahu menerima mereka. Tetapi ada yang bertanya: “Adakah ada antara kamu yang boleh menjampi? Ini kerana penghulu kampung kami terkena sengat.” Salah seorang dari para sahabat menjawab: “Ya, ada.” Lalu beliau menemui ketua kampung tersebut dan menjampinya dengan surah al-Fatihah.
Kemudian ketua kampung tersebut sembuh, maka sahabat tersebut diberi beberapa ekor kambing. Beliau tidak mahu menerimanya dan mengajukan syarat: “Aku akan menyampaikannya kepada Nabi SAW,” beliau pun pulang menemui Nabi SAW dan menyatakan pengalaman tersebut. Beliau berkata: “Ya Rasulullah! Demi Allah, aku hanya menjampi dengan surah al-Fatihah.” “Bagaimana engkau tahu bahawa al-Fatihah itu memang merupakan jampi?” Kemudian Baginda bersabda lagi: “Ambillah pemberian daripada mereka dan pastikan aku mendapatkan bahagian bersama kamu.”
Riwayat Muslim (5863)
Berkenaan dengan menggunakan al-Quran melalui tulisan atau nama-nama Allah yang dipanggil sebagai
nasyrah
, kemudian dibasuhnya dengan air, kemudian disapu kepada pesakit atau diberi minum, maka Sa’id bin al-Musayyib mengharuskannya. (Lihat
Tafsir al-Qurtubi,
 10/318 dan
al-Adab al-Syar’iyyah
, 3/73)
Pendapat yang sama di kalangan mazhab Hanbali dan sebahagian Syafie, antara mereka ialah al-‘Imad al-Nihi, murid kepada al-Imam al-Baghawi berkata: Tidak harus menelan perca tulisan al-Quran yang terdapat padanya ayat tetapi kalau dibasuh dan diminum, hukumnya adalah harus. Inilah yang dijazamkan oleh al-Qadhi Husain dan al-Rafi’i dengan mengharuskan setiap makanan yang tertulis atasnya sesuatu daripada al-Quran. (Lihat
al-Burhan fi Ulum al-Quran
, 1/476,
Kassyaf al-Qina’
, 2/77,
Syarh Muntaha al-Iradat
, 1/320 dan
Matalib Uli al-Nuha,
 1/836)
Ibn Abd al-Bar berkata: al-Nasyrah termasuk dari jenis perubatan iaitu dengan cara basuhan sesuatu. Ia samalah seperti wuduk Rasulullah SAW. (Lihat
Tafsir al-Qurtubi,
 10/319)
Walaupun masalah ini menjadi khilaf seperti ditegah oleh al-Hasan dan Ibrahim al-Nakhaie, akan tetapi sebahagian ulama mengharuskannya berdasarkan hadis, daripada Jabir bin Abdillah R.A bahawa Rasulullah SAW bersabda:
مَنِ اسْتَطَاعَ مِنْكُمْ أَنْ يَنْفَعَ أَخَاهُ فَلْيَفْعَلْ
Maksudnya: “
Dan sesiapa di kalangan kamu mampu memberi manfaat kepada saudaranya maka lakukanlah.”
Riwayat Muslim (5859)
Kita sedia maklum terdapat fadhilat dan kelebihan yang terkait dengan surah Yasin. Walaupun sebahagian dalil-dalilnya bersifat dhaif, tetapi dalam bab
fadhail a’mal
, ia dibolehkan mengikut sebahagian ulama.
Justeru benarlah al-Quran menjadi syifa’ dan penawar kepada penyakit. Semoga Allah selamatkan kita daripada penyakit kronik dan menjadikan kita cinta kepada Al-Quran.
Bertarikh: 9 Mei 2022 bersamaan 20 Syawal 1444H


#1463: Jamak dan Qasar Ketika di Kampung Ibu Bapa

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Saya dan suami bekerja dan menyewa di sebuah rumah di kawasan Cheras, Kuala Lumpur. Adakah saya dibolehkan qasar dan jamak, jika saya pulang berhari raya ke kampung ibu bapa di Perlis dalam tempoh tiga hari tidak termasuk hari masuk dan hari keluar. Mohon pencerahan.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
 وَإِذَا ضَرَبْتُمْ فِي الْأَرْضِ فَلَيْسَ عَلَيْكُمْ جُنَاحٌ أَن تَقْصُرُوا مِنَ الصَّلَاةِ
Maksudnya:
“Dan jika kamu bermusafir di muka bumi ini, maka tidak berdosa ke atas kamu untuk memendekkan solat (solat empat rakaat dijadikan kepada dua rakaat).”
(Surah al-Nisa’:101)
Imam al-Nawawi berkata: “Ayat ini mengaitkan hukum qasar dengan
 al-dorb `ala al-ardh
(permusafiran). Justeru, jika seseorang ialah penduduk suatu kota maka dia boleh qasar apabila dia berpisah daripada bangunan yang dinisbah kepada kota tersebut.” (Lihat
al-Majmu` Syarh al-Muhazzab
, 4/346)
Walaupun puan hanya menyewa di kawasan Cheras, tetapi puan dianggap sebagai mukim di situ kerana puan mencari rezeki dan menetap bersama suami di situ dalam tempoh dan masa yang panjang. Apabila puan pulang ke kampung halaman di Perlis dan kurang daripada 3 hari, maka puan boleh melakukan qasar dan jamak kerana masih menganggap sebagai musafir dan menziarahi ibu bapa.
Kami nyatakan hal ini dengan sebuah hadith al-Ala` bin al-Hadhrami RA, bahawa Rasulullah SAW bersabda:
ثَلاَثٌ لِلْمُهَاجِرِ بَعْدَ الصَّدَرِ
Maksudnya:
 “Tiga hari bagi orang Muhajirin (boleh menetap di Makkah) selepas al-sadar (yakni selesai manasik Haji).”
                                                                              Riwayat al-Bukhari (3933) dan Muslim (1352)
Justeru, saya katakan puan dan suami boleh melaksanakan solat jamak dan qasar dalam perjalanan dan ketika berada di Perlis selama tiga hari. Semoga kita semua termasuk dalam golongan yang mendirikan solat. Marilah sama-sama kita berdoa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya:
 “Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.”
Surah Ibrahim (41-42)
Bertarikh: 9 Mei 2022 bersamaan 20 Syawal 1444H


#1462: Perlu Tunaikan Nazar Selepas Kaffarah?

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Saya telah membuat nazar tetapi tidak mampu untuk menunaikannya. Dan saya juga telah membayar denda kaffarah. Soalan saya, adakah saya perlu menunaikan nazar tersebut walaupun sudah membayar kaffarah?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Nazar merupakan janji manusia kepada Allah SWT bagi tujuan mendekatkan diri kepada penciptaNya. Apabila sempurna syarat dan rukunnya maka wajib melaksanakannya. Firman Allah SWT:
وَلْيُوفُوا نُذُورَهُمْ
Maksudnya: “
Dan hendaklah mereka menyempurnakan nazar-nazarnya,”
(Surah al-Hajj:29)
Nazar hanya dibolehkan kepada perkara kebajikan dan sekiranya bernazar perkara haram dan makruh maka tidak sah nazarnya seperti bernazar untuk merogol dan selainnya (Lihat
al-Fiqh al-Manhaji,
 3/26).
Ini seperti mana hadis yang diriwayatkan daripada Imran bin al-Husain RA, sabda Baginda SAW:
لاَ نَذْرَ فِي مَعْصِيَةٍ
Maksudnya: “
Tidak ada Nazar dalam perkara kemaksiatan kepada Allah SWT.”
Sunan Ibnu Majah (2124)
Berdasarkan persoalan di atas, saudara telah menunaikan kaffarah nazar. Hadis daripada ‘Uqbah Bin Amir RA, bahawa Rasulullah SAW bersabda:
كَفَّارَةُ النَّذْرِ كَفَّارَةُ اليَمِينِ
Maksudnya:
“Kaffarah nazar sama seperti kaffarah sumpah.”
Riwayat Muslim (1645)
Hal ini berdasarkan firman Allah SWT:
لَا يُؤَاخِذُكُمُ اللَّـهُ بِاللَّغْوِ فِي أَيْمَانِكُمْ وَلَـٰكِن يُؤَاخِذُكُم بِمَا عَقَّدتُّمُ الْأَيْمَانَ ۖ فَكَفَّارَتُهُ إِطْعَامُ عَشَرَةِ مَسَاكِينَ مِنْ أَوْسَطِ مَا تُطْعِمُونَ أَهْلِيكُمْ أَوْ كِسْوَتُهُمْ أَوْ تَحْرِيرُ رَقَبَةٍ ۖ فَمَن لَّمْ يَجِدْ فَصِيَامُ ثَلَاثَةِ أَيَّامٍ ۚ ذَٰلِكَ كَفَّارَةُ أَيْمَانِكُمْ إِذَا حَلَفْتُمْ ۚ وَاحْفَظُوا أَيْمَانَكُمْ ۚ كَذَٰلِكَ يُبَيِّنُ اللَّـهُ لَكُمْ آيَاتِهِ لَعَلَّكُمْ تَشْكُرُونَ
Maksudnya: “
Kamu tidak dikira salah oleh Allah tentang sumpah-sumpah kamu yang tidak disengajakan (untuk bersumpah), akan tetapi kamu dikira salah olehNya dengan sebab sumpah yang sengaja kamu buat dengan bersungguh-sungguh. Maka bayaran dendanya ialah memberi makan sepuluh orang miskin dari jenis makanan yang sederhana yang kamu (biasa) berikan kepada keluarga kamu, atau memberi pakaian untuk mereka, atau memerdekakan seorang hamba. Kemudian sesiapa yang tidak dapat (menunaikan denda yang tersebut), maka hendaklah ia berpuasa tiga hari. Yang demikian itu ialah denda penebus sumpah kamu apabila kamu bersumpah. Dan jagalah – peliharalah sumpah kamu. Demikianlah Allah menerangkan kepada kamu ayat-ayat-Nya (hukum-hukum agama-Nya) supaya kamu bersyukur.”
(Surah al-Maidah, 89)
Justeru, saya katakan telah terangkat di atas
zimmah
 saudara pelaksanaan nazar selepas dibayar kaffarah. Sebaik-baiknya, jika mempunyai peluang untuk melakukan maka lakukanlah tetapi bukanlah untuk melaksanakan nazar yang terdahulu yang sudah pun dibayar kaffarah.
Semoga Allah SWT memberi kefahaman yang baik kepada kita dalam agama dan al-Quran.
اللَّهُمَّ فَقِّهْنَا فِي الدِّينِ، وَعَلِّمْنَا التَّأْوِيلَ
Maksudnya:
 “Ya Allah! Berikanlah kepada kami kefahaman di dalam agama serta ajarkanlah kepada kami takwilan-takwilan.”

Bertarikh: 9 Mei 2022 bersamaan 20 Syawal 1444H


#1464: Terhapuskah Dosa Meninggalkan Solat dengan Qadha’ Solat

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato Seri, jika kita tinggal solat, kemudian kita qadha’ solat tersebut, adakah dosa solat itu terhapus ataupun tidak? Ini kerana saya dengar, antara satu solat dengan solat lain dapat hapuskan dosa. Mohon pencerahan.

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pada asasnya, perbuatan meninggalkan solat dengan sengaja termasuk dalam dosa-dosa besar. (Lihat
al-Jami’ li Ahkam al-Quran
,
 5/160) Imam al-Zahabi dalam kitabnya
 al-Kabair
 (hlm. 30-36) menyebut: “Solat adalah diumpamakan seperti pertalian hamba dengan Tuhannya, yang mana orang yang memutuskan pertalian itu dikira berdosa besar, apatah lagi jika dia mengingkari kewajipannya atau memperkecilkan-kecilkan orang yang mengikat pertalian itu sehingga boleh dianggap kafir, jika tidak perlu bertaubat dan kembali kepada Tuhan-Nya.
Allah SWT berfirman:
فَخَلَفَ مِن بَعْدِهِمْ خَلْفٌ أَضَاعُوا الصَّلَاةَ وَاتَّبَعُوا الشَّهَوَاتِ فَسَوْفَ يَلْقَوْنَ غَيّاً (٥٩) إِلَّا مَن تَابَ وَآمَنَ وَعَمِلَ صَالِحاً
Maksudnya: “
Kemudian mereka digantikan oleh keturunan-keturunan yang mencuaikan sembahyang serta menurut hawa nafsu (dengan melakukan maksiat); maka mereka akan menghadapi azab (dalam neraka), kecuali orang-orang yang bertaubat dan beriman serta beramal soleh.”
(Surah Maryam: 59-60)
Ibn Abbas RA berkata: “
Pengertian ‘meninggalkan solat’ tersebut bukanlah beerti meninggalkan solat itu sama sekali, malah yang dimaksudkan ialah mengakhirkannya dari waktunya
.”
Said bin al-Musayyib pula berkata: “Maksud ‘meninggalkan solat’ adalah seseorang yang yang tidak solat Zohor kecuali sehingga datangnya waktu Asar, dan tidak solat Asar sehingga datangnya waktu Maghrib, dan tidak solat Maghrib sehingga datangnya waktu Isya’ dan tidak solat  Isya’ sehingga datangnya waktu fajar solat Subuh, kemudian tidak menunaikan solat Subuh sehingga terbitnya matahari.
Maka sesiapa yang mati di atas cara yang sedemikian itu dan tidak bertaubat (sebelum matinya), maka Allah SWT akan meletakkannya sebagai orang yang berdosa, dan kerana itu juga dia akan dimasukkan ke dalam neraka Jahannam pada bahagian yang paling dalam sekali.
Firman Allah SWT:
فَوَيْلٌ لِّلْمُصَلِّينَ، الَّذِينَ هُمْ عَن صَلَاتِهِمْ سَاهُونَ
Maksudnya: “
(Kalau orang yang demikian dikira dari bilangan orang-orang yang mendustakan ugama), maka kecelakaan besar bagi orang-orang Ahli Sembahyang. (laitu) mereka yang berkeadaan lalai daripada menyempurnakan sembahyangnya.”

(Surah al-Ma’un: 4-5)
 Iaitu lalai daripada menunaikan solat serta mensia-siakan solat.”
Sa’ad bin Abi Waqqas RA berkata:
“Aku pernah bertanya kepada Rasulullah SAW tentang orang yang melalaikan solatnya, maka Baginda menjawab: “Iaitu mengakhirkan waktu solat (daripada waktunya yang asal sehingga sampai kepada waktu solat yang lain).
 Mereka itu tetap dinamakan orang-orang yang menunaikan solat iaitu sebagai
musalliin
. Akan tetapi kerana mereka telah mensia-siakan dan mengakhirkan waktu solat tersebut, maka mereka diancam dengan neraka
Wail
, iaitu seksaan yang teramat pedih di dalamnya.
Ada juga yang mengatakan
Wail
 itu adalah sebuah lembah di dalam neraka Jahannam, yang sekiranya gunung-gunung di dunia ini dicampakkan ke dalamnya, maka gunung-gunung itu akan menjadi cair akibat kepanasannnya yang teramat. Maka itulah tempat bagi mereka yang mensia-siakan solatnya dan mengakhirkan solatnya sehingga keluar dari waktunya. Kecuali jika dia telah bertaubat kepada Allah SWT dan menyesal akan kesalahannya itu. (Lihat
al-Kabair
, hlm. 30-36)
Dalam menjawab persoalan di atas, dosa-dosa besar tidak akan terampun atau terangkat hanya dengan menggantikan solat fardhu namun perlu disertai dengan taubat kepada Allah SWT.
Sebaliknya solat-solat fardhu hanya boleh mengangkat dosa-dosa yang kecil sepertimana hadith Nabi Muhammad SAW:
الصَّلَوَاتُ الْخَمْسُ، وَالْجُمْعَةُ إِلَى الْجُمْعَةِ، وَرَمَضَانُ إِلَى رَمَضَانَ، مُكَفِّرَاتٌ مَا بَيْنَهُنَّ إِذَا اجْتَنَبَ الْكَبَائِرَ
Maksudnya: “
Solat lima waktu, dari (solat) Jumaat ke (solat) Jumaat yang lain dan dari (puasa) Ramadhan ke (puasa) Ramadhan yang lain adalah penghapus dosa-dosa kecil di antara waktu-waktu tersebut selama tidak melakukan dosa besar.”
Riwayat Muslim (233)
Imam Ibn Rajab menyatakan dalam kitabnya bahawa sebahagian ulama’ berkata bahawa sesungguhnya solat menghapus dosa-dosa kecil dan dosa-dosa besar, tetapi jumhur ulama’ berkata bahawa solat tidak akan terhapus sekadar dengan menggantikan solat namun perlulah bersama-sama dengan taubat. (Lihat
Fath al-Bari
, 4/221)
Perkara ini dikuatkan lagi dengan firman Allah SWT:
إِنْ تَجْتَنِبُوا كَبائِرَ مَا تُنْهَوْنَ عَنْهُ نُكَفِّرْ عَنْكُمْ سَيِّئاتِكُمْ وَنُدْخِلْكُمْ مُدْخَلاً كَرِيماً
Maksudnya
: “
Jika kamu menjauhkan dosa-dosa besar yang dilarang kamu melakukannya, Kami akan ampunkan kesalahan-kesalahan (dosa kecil) kamu, dan kami akan masukkan kamu ke tempat yang mulia (syurga).”
Surah al-Nisa’ (31)
Imam Ibn Kathir berkata di dalam tafsirnya bahawa jika seseorang itu menjauhi dosa-dosa besar (yang telah dilarang daripadanya), maka Allah SWT akan menghapuskan dosa-dosa kecilnya dan memasukkannya ke dalam syurga. (Lihat
Tafsir al-Quran al-‘Azim,
 2/271) Jelas di sini bahawa dengan menjauhi dosa besar atau secara mafhum mukhalafahnya (tidak meninggalkan solat) maka dapatlah ia menghapuskan dosa-dosa kecil.
Syeikh al-Islam Ibn Taimiyah ada berkata:
 “Ulama’ tidak mengatakan bahawa qadha’ semata-mata boleh menggugurkan dosa, tapi mereka katakan ia boleh mengurangkan dosa, namun dosa melewatkan atau meninggalkan solat maka ia adalah seperti dosa-dosa yang memerlukan kepada taubat atau kebaikan-kebaikan yang besar atau apa-apa yang boleh menggugurkan pembalasan.”
 (Lihat
Minhaj al-Sunnah
, 5/233)

Penutup
Berdasarkan persoalan di atas, kami nyatakan bahawa dosa meninggalkan solat tidak akan terhapus hanya dengan menggantikannya sebaliknya perlu disertai dengan taubat, kembali kepada Allah SWT dengan menjauhinya, menyesal terhadap dosa yang dilakukan serta berazam dan bertekad untuk tidak mengulangi perbuatan tersebut.
Walaupun begitu, hendaklah kita yakin rahmat Allah SWT amatlah luas apabila disertai dengan taubat nasuha serta qadha’nya solat yang luput, maka kita hanya mengharap kepada-Nya. Sesungguhnya Allah SWT itu bersifat Maha Pengampun Lagi Maha Penyayang. Kami tutup dengan doa:
اللَّهُمَّ إِنَّا ظَلَمْنَا أَنْفُسَنَا ظُلْمًا كَثِيرًا، ولَا يَغْفِرُ الذُّنُوبَ إلَّا أنْتَ، فَاغْفِرْ لَنَا مَغْفِرَةً مِنْ عِنْدِكَ، وَارْحَمْنَا، إِنَّكَ أَنْتَ الْغَفُورُ الرَّحِيمُ
Maksudnya:
“Ya Allah! Sungguh kami telah menzalimi diri kami dengan kezaliman yang banyak, sedangkan tidak ada yang dapat mengampuni dosa-dosa kecuali Engkau. Maka ampunilah kami dengan suatu pengampunan dari sisi-Mu, dan rahmatilah kami. Sesungguhnya Engkau Maha Pengampun lagi Maha Penyayang.”
Bertarikh: 9 Mei 2022 bersamaan 20 Syawal 1444H


#1466: Perbezaan Solat Lelaki dan Wanita

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Saya nak tanya, daripada mana datang beberapa perbezaan solat antara lelaki dan perempuan? Adakah terdapat hadith ?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Daripada Aisyah R.Anha, sabda Nabi SAW:
 إِنَّمَا النِّسَاءُ شَقَائِقُ الرِّجَالِ
Maksudnya:
 “Sesungguhnya wanita-wanita itu saudara-saudara bagi lelaki.”
Riwayat Abu Daud (236), al-Tirmizi (113) dan Ahmad (6/256)
Berdasarkan kepada persoalan tuan, memang terdapat banyak hadith yang menunjukkan perbezaan di antara solat lelaki dan wanita. Oleh kerana ruangan ini tidak mencukupi untuk dibahaskan, saya nyatakan di sini secara ringkas, perbezaan antara solat lelaki dan wanita. Antaranya:
Aurat
Aurat lelaki adalah di antara pusat dan lutut. Namun, bagi perempuan, solat mereka meliputi seluruh tubuh kecuali muka dan dua pergelangan tangan.
Takbir
Semasa mengangkat tangan untuk takbir, tangan lelaki direnggangkan dari lambung ketiaknya dan dibuka luas. Ia diangkat sama ada paras bahu, cuping telinga atau ibu jari separas bawah cuping telinga. Tetapi bagi perempuan, tangan mereka hendaklah dirapatkan ke dada. Berbanding lelaki, ketiak mereka tidak dibuka. Kedudukan hujung jari hantu pula berada di bawah cuping telinga.
Bacaan
Semasa solat Maghrib, Isyak dan Subuh, kita akan mendengar imam lelaki menyaringkan bacaannya. Ini kerana lelaki dibenarkan untuk menyaringkan bacaan mereka pada waktu solat tersebut. Ini berbeza bagi perempuan kerana perempuan tidak perlu menyaringkan bacaan mereka.
Sujud
Bagi lelaki, mereka tidak perlu merapatkan peha dengan perut mereka. Lengan direnggangkan daripada tubuh. Sebaliknya bagi perempuan, siku perlu dirapatkan ke perut.
Nabi Muhammad SAW telah berjalan di kawasan dua orang perempuan yang sedang bersembahyang, lalu Baginda SAW bersabda:
 إِذَا سَجَدْتُمَا فَضُمَّا بَعْضَ اللَّحْمِ إِلَى الْأَرْضِ، فَإِنَّ الْمَرْأَةَ لَيْسَتْ فِي ذَلِكَ كَالرَّجُلِ.
Maksudnya:
“Apabila kamu berdua sujud,maka himpunkan/rapatkan sesetengah daging (anggota) ke bumi,sesungguhnya perempuan dalam masalah tersebut tidak sama dengan lelaki.”
Riwayat al-Baihaqi (2/232)
Lupa Rukun
Jika imam terlupa melakukan suatu rukun dalam solat, lelaki mengingatkan imam dengan menyebut “سُبْحَانَ الله”. Bagi kaum wanita pula, cukup sekadar menepuk tangan kiri. Hal ini berdasarkan hadith Nabi SAW:
التَّسْبِيحُ لِلرِّجَالِ وَالتَّصْفِيقُ لِلنِّسَاءِ
Maksudnya:
 “Bertasbih itu untuk lelaki, menepuk pula untuk wanita.”
Riwayat al-Bukhari (1203), Abu Daud (939) dan al-Nasa’ie (1210)
Inilah sebahagian daripada perbezaan antara menunaikan solat bagi lelaki dengan wanita. Marilah sama-sama kita berdoa agar kita termasuk dalam golongan yang mendirikan solat.
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya:
 “Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.”
(Surah Ibrahim: 40)
Bertarikh: 9 Mei 2022 bersamaan 20 Syawal 1444H


#1467: Pegang Tongkat Ketika Khutbah Jumaat

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t Dato’ Seri. Apakah hukum khatib memegang tongkat ketika berkhutbah?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Khatib dari sudut bahasa membawa maksud individu yang bercakap di hadapan sekumpulan manusia. Seperti individu yang menyampaikan ucapan di masjid dan juga selainnya. Secara umumnya, khutbah Jumaat mempunyai lima rukun sahaja seperti yang disebutkan oleh
fuqaha’
 al-Syafi’iyyah. Berikut adalah lima rukun tersebut :
Memuji Allah SWT
Berselawat ke atas Nabi SAW.
Pesanan untuk bertakwa kepada Allah SWT
Mendoakan orang beriman pada khutbah yang kedua.
Membaca satu ayat al-Quran.
Namun begitu, berkenaan khatib memegang tongkat ketika berkhutbah, para ulama berbeza pendapat mengenai hukum penggunaan alat bantu oleh khatib seperti tongkat, panah atau pedang ketika khutbah Jumaat.
Pendapat Pertama
: Sunnah dan Mustahab (dianjurkan), Ini merupakan pendapat majoriti ulama’ seperti Maliki, Syafi’i dan Hanbali.
Imam Malik berkata, “Termasuk dalam sunnah ialah para imam yang berada di atas mimbar untuk mengambil tongkat dan bersandar padanya saat berdiri (di atas mimbar) pada hari Jumaat, hal ini adalah sebagaimana yang kami lihat dan dengar.” (Lihat
al-Mudawwanah al-Kubra
, 1/151). Pendapat ini juga ditegaskan dalam kitab-kitab terkini dalam mazhab Malik seperti kitab
Jawahir al-Iklil
 (1/97) dan
Hasyiyah al-Dasuqi
 (1/382).
Imam al-Syafi’ie berkata: “Aku lebih suka agar setiap khatib dalam setiap khutbah, bersandar pada sesuatu.” (Lihat
al-Umm
, 1/272). Pendapat ini juga ditegaskan dalam kitab
Nihayah al-Muhtaj
 (2/326) dan
Hasyiyah Qalyubi wa Amiri
 (1/272).
Al-Buhuti al-Hanbali berkata, “Dianjurkan untuk bersandar pada pedang, panah, atau tongkat di salah satu tangan.” (Lihat
Kasyf al-Qina’
, 2/36;
al-Insaf
, 2/397).
Pendapat ini didasarkan pada tindakan Nabi SAW dalam banyak hadith yang menunjukkan penggunaannya pada alat bantu seperti tongkat. Antaranya:
Riwayat daripada al-Hakam bin Hazan katanya:
وَفَدْتُ إِلَى رَسُولِ اللَّهِ صلى الله عليه وسلم سَابِعَ سَبْعَةٍ أَوْ تَاسِعَ تِسْعَةٍ فَدَخَلْنَا عَلَيْهِ فَقُلْنَا يَا رَسُولَ اللَّهِ زُرْنَاكَ فَادْعُ اللَّهَ لَنَا بِخَيْرٍ فَأَمَرَ بِنَا أَوْ أَمَرَ لَنَا بِشَىْءٍ مِنَ التَّمْرِ وَالشَّأْنُ إِذْ ذَاكَ دُونٌ فَأَقَمْنَا بِهَا أَيَّامًا شَهِدْنَا فِيهَا الْجُمُعَةَ مَعَ رَسُولِ اللَّهِ صلى الله عليه وسلم فَقَامَ مُتَوَكِّئًا عَلَى عَصًا أَوْ قَوْسٍ فَحَمِدَ اللَّهَ ….
Maksudnya
 : ‘’Aku pernah pergi menuju Rasulullah S.A.W dengan membawa bersamaku tujuh hingga ke sembilan orang. Lalu kami berkata : Wahai Rasulullah, kami menziarahimu maka berdoalah kepada Allah agar mengurniakan kebaikan buat kami. Lalu baginda mengarahkan agar diberi sedikit kurma untuk kami. Keadaan pada ketika itu agak susah maka kami pun menetap di sana selama beberapa hari sehinggalah kami mendirikan solat Jumaat bersama Rasulullah S.A.W. Maka baginda pun berdiri dan bersandar (memegang) tongkat atau busur, kemudian baginda memuji Allah ….
Riwayat Abu Dawud (1096)
Imam al-Nawawi berkata, “Hadith ini hasan” sebagimana dalam
 al-Majmu’
 (4/526). Namun, beberapa ulama berpendapat bahawa hadith tersebut tidak kuat. Ibnu Kathir berkata dalam kitab
Irsyad al-Faqih
 (1/196): “Sanad hadits ini lemah.”
Syeikh Badruddin al-‘Aini berkata : Pada hadith ini terdapat petunjuk yang menjelaskan bahawa bersandar pada tongkat semasa berkhutbah adalah mustahab (sunat). (Lihat
Syarh Sunan Abi Dawud
, 4/437).
Demikian juga berdasarkan sebuah hadis yang diriwayatkan oleh Sa’d al-Qarazh beliau berkata :
أَنَّ رَسُولَ اللَّهِ ـ صلى الله عليه وسلم ـ كَانَ إِذَا خَطَبَ فِي الْحَرْبِ خَطَبَ عَلَى قَوْسٍ وَإِذَا خَطَبَ فِي الْجُمُعَةِ خَطَبَ عَلَى عَصًا
Maksudnya
: Sesungguhnya Rasulullah SAW apabila baginda berkhutbah di medan perang baginda akan menyampaikan khutbah dengan bersandar pada anak panah. Dan apabila baginda berkhutbah pada hari Jumaat baginda akan menyampaikannya dengan bersandar kepada tongkat.
Riwayat Ibn Majah (1107)
Imam al-Nawawi menukilkan pendapat ulama’ al-Syafi’eyyah yang menyatakan bahawa sekiranya khatib tidak menemukan pedang, tongkat, dan seumpamanya maka hendaklah khatib itu menenangkan tangannya. Iaitu dengan meletakkan tangan kanan di atas tangan kiri, atau dia melepaskan sahaja kedua tangannya dan tidak menggerak-gerakkan tangannya. Tujuannya adalah untuk mencapaikan kekhusyukan dan menghalangnya daripada melakukan perbuatan yang sia-sia. (Lihat

al-Majmu’ Syarh Al-Muhazzab,
4/528)
Pendapat Kedua
: Makruh. Ini merupakan pendapat dalam mazhab Hanafi, meskipun beberapa ulama di mazhab tersebut memiliki pendapat lain.
Menurut kitab
Fatawa al-Hindiyyah
 (1/148) dalam mazhab Hanafi, “Makruh bagi khatib untuk bersandar pada panah atau tongkat saat berkhutbah. Begitu juga sebagaimana yang disebut dalam kitab
al-Khalasah
 dan kitab
Syarh al-Tahawi
.” Namun, khatib boleh membawa pedang selama pedang tersebut dianggap sebagai simbol kemenangan.
Ibn Mazah al-Hanafi pula berkata: “Demikian itu dibolehkan apabila khatib berkhutbah memegang pada tongkat atau pada panah, melainkan ia makruh kerana berbeza dengan sunnah” (Lihat
al-Muhit al-Burhani
, 2/75 ) j
Ibn Qayyim al-Jauziyyah pula berpendapat bahawa Nabi SAW hanya memegang panah atau tongkat ketika berkhutbah sebelum dibuatkan untuk baginda mimbar. Kata beliau: “Nabi SAW tidak pernah memegang pedang atau selainnya ketika berkhutbah. Baginda hanya memegang panah atau tongkat sebelum dibuat mimbar. Baginda ketika berkhutbah dalam peperangan memegang panah dan ketika Jumaat memegang tongkat. Tidak pernah diriwayatkan bahawa baginda SAW memegang pedang. Apa yang sesetengah golongan jahil sangka bahawa baginda SAW sentiasa memegang pedang sebagai tanda bahawa Islam ditegakkan dengan pedang adalah disebabkan oleh kejahilan yang teramat. Tidak pernah diriwayatkan bahawa baginda SAW selepas dibuatkan mimbar menaikinya dengan pedang, atau panah atau selainnya. Tidak juga sebelum adanya mimbar, baginda memegang pedang di tangannya sama sekali kecuali baginda hanya memegang tongkat atau panah”. (Lihat
Zad al-Ma‘ad
, 1/429).
Syeikh Muhammad bin Soleh al-Uthaimin berkata:
“Adapun (pendapat yang menyatakan sunat) khatib dalam keadaan memegang sesuatu semasa khutbah seperti panah atau tongkat, maka ini perkara yang khilaf dalam kalangan ulama’. Ada dalam kalangan mereka berpendapat bahawa adalah sunnah untuk khatib memegang tongkat, atau panah atau pedang. Namun yang sahih, ia bukan sunnah. Sesungguhnya Rasulullah SAW memegangnya ketika berkhutbah disebabkan baginda memerlukannya ketika berkhutbah atas batang tamar. Namun, apabila dibuatkan untuk baginda mimbar, baginda tidak berpegang lagi (pada tongkat). Atas alasan ini kita menyatakan bahawa bukan sesuatu yang sunnah untuk khatib memegang sesuatu. Adapun jika seseorang itu memerlukan untuk memegang (sesuatu) maka kita katakan bahawa dia wajar memegangnya, bukan kerana khutbah tetapi kerana simpati kepada keadaan dirinya. Hal ini kerana seseorang wajar kasihani dirinya sendiri dan jangan dibebankan”. (Lihat
al-Durus al-Fiqhiyyah
, 1/560)
Kesimpulan
Berdasarkan perbahasan di atas
, kami katakan bahawa hukum memegang tongkat semasa berkhutbah adalah sunat sebagaimana pendapat dalam mazhab al-Syafi’ie itu sendiri
 tanpa kami menafikan bahawa isu ini merupakan isu khilaf yang muktabar dan ia juga tidak termasuk dalam rukun khutbah. Justeru
, sesiapa yang ingin memegang tongkat atau panah atau seumpamanya ketika berkhutbah, maka dia boleh melakukannya dan sesiapa tidak mempunyai tongkat atau seumpamanya, maka tidak ada masalah untuk dia meninggalkannya.
Maka dalam hal ini juga, sekiranya khatib ingin memegang tongkat, maka disunatkan untuk memegang dengan tangan kiri manakala tangan kanan memegang bahagian mimbar. Perbuatan tersebut bertujuan untuk menghasilkan ketenangan dalam penyampaian kepada para jemaah. Meskipun begitu, sekiranya khatib ingin berkhutbah tanpa memegang tongkat, dia disarankan untuk meletakkan tangan kanannya di atas tangan kiri, bagi membentuk posisi tubuh yang menenangkan atau boleh sahaja untuk khatib melepaskan kedua tangannya ke bawah semasa berkhutbah.
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
Bertarikh: 9 Mei 2022 bersamaan 20 Syawal 1444H


#1468: Membaca al-Quran Tanpa Menutup Aurat

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri, apa hukum baca al-Quran dalam keadaan tidak menutup aurat?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Pada asasnya, termasuk daripada adab membaca al-Quran adalah dengan menutup aurat secara sempurna. Berpakaian menutup aurat ketika membaca al-Quran adalah salah satu bentuk memuliakan syiar (lambang) kepada Islam itu sendiri. Firman Allah SWT:
ذَٰلِكَ وَمَن يُعَظِّمْ شَعَائِرَ اللَّهِ فَإِنَّهَا مِن تَقْوَى الْقُلُوبِ
Maksudnya: “
Demikianlah (ajaran Allah) dan sesiapa yang menghormati Syiar-syiar agama Allah maka (dialah orang yang bertakwa) kerana sesungguhnya perbuatan itu satu kesan dari sifat-sifat takwa hati orang mukmin.”
(Surah al-Hajj:32)
Al-Hakim al-Turmuzi
 menyebut bahawa antara cara kita menghormati dan mengagungkan al-Qur’an adalah dengan cara:
أَنْ تَتَلَبَّسَ لَهُ كَمَا تَتَلَبَّسَ لِلدُّخُولِ عَلَى الْأَمِيرِ لِأَنَّكَ مُنَاجٍ
Maksudnya: “
Hendaklah kamu berpakaian seperti mana kamu berpakaian ketika ingin bertemu seorang raja untuk meminta sesuatu permintaan
.” (Lihat
Nawadir al-Usul fi Ma’rifati Ahadith al-Rasul
, 2/240)
Bahkan, sikap para salafus soleh ketika berhubung dengan al-Quran sangat mengagumkan. Dinyatakan:
وَكَانَ أَبُو الْعَالِيَةِ إِذَا قَرَأَ اعْتَمَّ وَلَبِسَ وَارْتَدَى وَاسْتَقْبَلَ الْقِبْلَةَ.
Maksudnya: “
Diceritakan bahawa Abu al-‘Aliyah ketika ingin membaca al-Quran, maka beliau akan mengenakan serban dan memakai pakaian yang indah, serta akan menghadap kiblat.”
(Lihat
Tafsir al-Qurtubi,
1/27;
Tafsir Hada’iq al-Ruh wa al-Raihan,
1/57;
Tafsir al-Quran al-Karim,
10/783)
Berbalik kepada isu di atas, kami nukilkan fatwa daripada bekas Mufti Mesir, Syeikh ‘Atiyah Saqr yang menyebut dalam fatwanya:
“Diharuskan/dibolehkan seorang wanita membaca al-Quran dengan kepala terdedah atau dengan berpakaian yang biasa dipakai dalam rumah, asalkan tidak ada lelaki ajnabi yang melihatnya. Namun yang terbaik adalah dia memakai pakaian yang menutup aurat dengan sempurna, berwudhu’ dan menghadap ke arah kiblat, supaya bertambah pahalanya.”
 (Lihat
Fatawa Dar al-Ifta’ al-Misriyyah,
8/419 – Syeikh ‘Atiyyah Saqr, Mei 1997)
Begitu juga, fatwa Syeikh Dr Ali Jumu’ah yang menyebut:
ويجوز للسيدة أن تقرأ القرآن دون حجاب، ولا شيء عليها في ذلك
Maksudnya: “
Dan harus bagi perempuan bahawa dia membaca al-Quran dalam keadaan tidak berhijab dan tiada suatu (kesalahan) atas perempuan itu pada yang demikian itu.
”
Begitu juga fatwa yang dinyatakan oleh Mufti Jordan, Dr. Nuh ‘Ali Salman ketika ditanya tentang hukum perempuan yang tidak menutup aurat dengan tidak memakai hijab ketika membaca ayat al-Quran. Kata beliau:
نعم يجوز؛ لأنه ليس من شروط قراءة القرآن أن تكون المرأة محتجبة، ولكن يستحب لها ذلك كي تكون متهيئة لسجود التلاوة أثناء القراءة، فستر العورة من شروط صحة سجود التلاوة كما هو من شروط صحة الصلاة، والمهم أن لا تهجر قراءة القرآن. والله أعلم.
Maksudnya:
“Ya, boleh (bagi perempuan yang tidak menutup aurat untuk membaca al-Quran), kerana sesungguhnya bukanlah syarat untuk membaca al-Quran itu adalah mesti berhijab. Meskipun begitu, sunat hukumnya bagi perempuan (untuk menutup aurat) supaya dia dapat bersedia untuk melakukan sujud tilawah ketika sedang membaca ayat al-Quran (apabila sampai pada ayat yang ada sujud tilawah). Maka, menutup aurat merupakan syarat sah untuk sujud tilawah, sebagaimana menutup aurat juga merupakah syarat sah solat. Namun, yang paling penting, janganlah sampai meninggalkan bacaan al-Quran.
”
Penutup
Dalam menjawab persoalan di atas, sunat bagi seseorang untuk membaca al-Quran dalam keadaan menutup aurat. Justeru, alangkah eloknya kita dapat menjaga adab-adab ketika membaca al-Quran. Hal ini kerana al-Quran merupakan sebuah kitab agung yang diturunkan oleh Allah SWT kepada sekalian manusia.
Namun begitu, sekiranya seseorang membaca al-Quran dalam keadaan tidak menutup aurat, maka tidaklah menjadi kesalahan ke atasnya dan hukumnya adalah harus kerana tidak ada sebarang dalil yang menegah perkara tersebut. Wallahu a’lam.
Bertarikh: 9 Mei 2022 bersamaan 20 Syawal 1444H


#1470: Jin Makhluk Mukallaf

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Adakah jin dikira sebagai mukallaf?
Jawapan
Alhamdulillah segala puji dan syukur kami panjatkan kepada Allah S.W.T. Selawat dan salam kami ucapkan ke atas junjungan besar Nabi Muhammad S.A.W, para isteri dan keluarga baginda, para sahabat, seterusnya golongan yang mengikuti jejak langkah baginda sehingga hari kiamat.
Secara asasnya, kita perlu mengakui akan kewujudan jin di dalam alam ini. Demikian juga kita mengakui bahawa golongan jin ini mempunyai jisim serta boleh berubah bentuk kepada pelbagai jenis bentuk. Lalu kita membahaskan sama ada golongan jin ini mukallaf ataupun tidak.
Definisi Taklif Dari Sudut Akidah
Dari segi bahasa, perkataan taklif adalah berasal daripada perkataan
al-kulfah
 yang bermaksud penat (
al-ta‘ab
) dan sukar (
al-masyaqqah
). (
Usul al-Din, m. 207; Kasyf al-Murad Fi Syarh Tajrid al-I‘tiqad, m. 344
.) Ibn Faris mendefinisikannya sebagai mengemukakan perintah melakukan sesuatu yang membebankan (
Mu‘jam Maqayis al-Lughah
, 2/136
).  Manakala Fairuzabadi menjelaskan taklif sebagai sesuatu yang memenatkan dan menyukarkan ataupun yang meletakkan seseorang dalam kesulitan (
Tartib al-Qamus al-Muhit, 3/67
).
Dari segi istilah pula, al-Baghdadi mengatakan taklif merujuk kepada perintah (
al-amr
) dan larangan (
al-nahy
) kerana perkara-perkara yang diperintah untuk dilakukan adalah penat dan sukar, dan pada kebiasaannya tidak disuruh untuk melakukannya (
Usul al-Din, m. 207
). Al-Juwaini  pula mentakrifkannya dengan maksud perintah yang diwajibkan atas seseorang mukallaf untuk melakukan sesuatu yang sukar baginya (
al-Burhan, m. 26
).
Jin Sebagai Makhluk Mukallaf
Apa yang diisyaratkan oleh al-Quran dan as-Sunnah secara jelas adalah jin juga ditaklifkan dengan iman dan syariat. Rasulullah SAW juga diutuskan kepada mereka sebagaimana Nabi juga diutuskan kepada manusia. Jin ada yang beriman dan yang kafir, yang soleh dan yang jahat, sebagaimana ada akan dimasukkan ke syurga, dan neraka.
Firman Allah SWT:
وَمَا أَرْسَلْنَاكَ إِلَّا رَحْمَةً لِلْعَالَمِينَ
Maksudnya;
Dan tiadalah Kami mengutuskan engkau (wahai Muhammad), melainkan untuk menjadi rahmat bagi sekalian alam.
(Surah al-Anbiya’; 107)
Firman Allah SWT
يَامَعْشَرَ الْجِنِّ وَالْإِنْسِ أَلَمْ يَأْتِكُمْ رُسُلٌ مِنْكُمْ يَقُصُّونَ عَلَيْكُمْ آيَاتِي وَيُنْذِرُونَكُمْ لِقَاءَ يَوْمِكُمْ هَذَا قَالُوا شَهِدْنَا عَلَى أَنْفُسِنَا وَغَرَّتْهُمُ الْحَيَاةُ الدُّنْيَا وَشَهِدُوا عَلَى أَنْفُسِهِمْ أَنَّهُمْ كَانُوا كَافِرِينَ
Maksudnya:
Wahai sekalian jin dan manusia! Bukankah telah datang kepada kamu Rasul-rasul dari kalangan kamu sendiri, yang menyampaikan kepada kamu ayat-ayatKu (perintah-perintahKu), dan yang memberikan amaran kepada kamu tentang pertemuan kamu dengan hari (kiamat) ini? Mereka menjawab: “Kami menjadi saksi mengakui akan (kesalahan) diri kami sendiri (mendustakan Rasul-rasul itu)”. Dan (sebabnya ialah) mereka telah diperdayakan oleh (kemewahan) hidup di dunia dan (kerana itulah) mereka menjadi saksi (pada hari akhirat) terhadap diri mereka sendiri: (bahawa) sesungguhnya mereka adalah orang-orang yang mengingkari (apa yang telah disampaikan oleh Rasul-rasul itu).
Surah al-An’am: 130
Firman Allah SWT
وَإِذْ صَرَفْنَا إِلَيْكَ نَفَرًا مِّنَ الْجِنِّ يَسْتَمِعُونَ الْقُرْآنَ فَلَمَّا حَضَرُوهُ قَالُوا أَنصِتُوا
 ۖ
 فَلَمَّا قُضِيَ وَلَّوْا إِلَىٰ قَوْمِهِم مُّنذِرِينَ.

قَالُوا يَا قَوْمَنَا إِنَّا سَمِعْنَا كِتَابًا أُنزِلَ مِن بَعْدِ مُوسَىٰ مُصَدِّقًا لِّمَا بَيْنَ يَدَيْهِ يَهْدِي إِلَى الْحَقِّ وَإِلَىٰ طَرِيقٍ مُّسْتَقِيمٍ

يَا قَوْمَنَا أَجِيبُوا دَاعِيَ اللَّهِ وَآمِنُوا بِهِ يَغْفِرْ لَكُم مِّن ذُنُوبِكُمْ وَيُجِرْكُم مِّنْ عَذَابٍ أَلِيمٍ

Maksudnya: Dan
 (ingatkanlah peristiwa) semasa Kami menghalakan satu rombongan jin datang kepadamu (wahai Muhammad) untuk mendengar Al-Quran; setelah mereka menghadiri bacaannya, berkatalah (setengahnya kepada yang lain): “Diamlah kamu dengan sebulat-bulat ingatan untuk mendengarnya!” Kemudian setelah selesai bacaan itu, kembalilah mereka kepada kaumnya (menyiarkan ajaran Al-Quran itu dengan) memberi peringatan dan amaran.
Surah al-Ahqaf: 29-31
Firman Allah SWT:
قُلْ أُوحِيَ إِلَيَّ أَنَّهُ اسْتَمَعَ نَفَرٌ مِّنَ الْجِنِّ فَقَالُوا إِنَّا سَمِعْنَا قُرْآنًا عَجَبًا يَهْدِي إِلَى الرُّشْدِ فَآمَنَّا بِهِ ۖ وَلَن نُّشْرِكَ بِرَبِّنَا أَحَدًا
Maksudnya: Katakanlah
 (wahai Muhammad): “Telah diwahyukan kepadaku, bahawa sesungguhnya: satu rombongan jin telah mendengar (Al-Quran yang aku bacakan), lalu mereka (menyampaikan hal itu kepada kaumnya dengan) berkata: `Sesungguhnya kami telah mendengar Al-Quran (sebuah Kitab Suci) yang susunannya dan kandungannya sungguh menakjubkan! Kitab yang memberi panduan ke jalan yang betul, lalu kami beriman kepadanya, dan kami tidak sekali-kali akan mempersekutukan sesuatu makhluk dengan Tuhan kami.
Firman Allah SWT:
وَمَا خَلَقْتُ الْجِنَّ وَالْإِنسَ إِلَّا لِيَعْبُدُونِ
Maksudnya:
Dan tidaklah aku menciptakan jin dan juga manusia melainkan untuk mereka beribadah kepada-Ku.
(Surah Al-Zariyat: 56)
Maka berdasarkan ayat di atas ini jelas menunjukkan bahawa golongan jin dan manusia adalah termasuk dalam arahan untuk beribadah kepada Allah S.W.T. Ini seperti yang disebutkan oleh Saidina Ali bin Abi Thalib R.A dalam menghuraikan maksud ayat di atas dengan katanya:
Dan tidaklah Aku menciptakan jin dan juga manusia melainkan untuk Aku perintahkan kepada mereka agar beribadah. (Lihat
Al-Jami’ Li Ahkam Al-Quran
,
17/52
).
Saya nyatakan kata-kata dari Imam Ibn Abd Al-Bar yang menyebutkan : Golongan jin di sisi jemaah (para ulama) adalah kumpulan mukallaf yang turut termasuk dalam khitab (syarak). Ini berdasarkan firman Allah S.W.T :
فَبِأَي آلَاء رَبكُمَا تُكَذِّبَانِ
Maksudnya :
Maka dengan nikmat Tuhan kamu berdua yang manakah hendak kamu dustakan?
(Surah Ar-Rahman: 47)
Imam Ar-Razi dalam tafsiran beliau terhadap ayat di atas berkata : Kesemua ulama telah bersepakat bahawa golongan jin kesemuanya adalah mukallaf.
Manakala Al-Qadhi Abu Al-Hasan Abdul Jabbar pula menyebutkan : Kami tidak mengetahui sebarang khilaf dalam kalangan ahli nazhar tentang hal tersebut (iaitu jin termasuk dalam kalangan mukallaf). Dan Al-Quran menyebutkan tentang hal itu dalam banyak ayat.
Demikian juga Al-Quran menyebutkan beberapa ayat seperti :
قل أُوحِي إِلَيّ أَنه اسْتمع نفر من الْجِنّ … فَآمَنا بِهِ وَلنْ نشْرك بربنا أحدا
Maksudnya:
Katakanlah (wahai Muhammad) bahawa telah diwahyukan kepadaku akan sesungguhnya sekumpulan dari kalangan jin telah mendengar … sehinggalah sampai kepada ayat : Maka kami (golongan jin) beriman dengan-Nya dan kami sama sekali tidak akan menyekutukan Tuhan kami dengan suatu apa pun.
Surah Al-Jin (1 – 2)
Imam Al-Qadhi Badr Al-Din Al-Syibli menyebut: Ini adalah antara beberapa ayat yang menunjukkan ke atas taklifannya mereka (golongan jin) dan mereka itu turut termasuk dalam ayat suruhan dan juga ayat larangan. Rujuk (
Akam Al-Marjan fi Ahkam Al-Jaan, m. 63
).
Justeru apabila kita mengatakan bahawa golongan jin ini merupakan mukallaf, maka para ulama berbeza pendapat adakah mereka ini diberi pahala atas ketaatan yang dilakukan serta dimasukkan ke dalam syurga dan golongan kuffar dari kalangan jin dimasukkan ke dalam neraka? Terdapat beberapa pandangan ulama dalam isu ini.
Pertama
: Tidak ada khilaf di sisi para ulama bahawa golongan kuffar dari kalangan jin adalah ditempatkan di dalam neraka. Ini seperti yang disebutkan oleh firman Allah S.W.T :
وَتَمَّتْ كَلِمَةُ رَبِّكَ لَأَمْلَأَنَّ جَهَنَّمَ مِنَ الْجِنَّةِ وَالنَّاسِ أَجْمَعِينَ
Maksudnya:
Dan telah lengkap kalimah Tuhan kamu bahawa Aku akan memenuhkan neraka Jahannam dengan golongan jin dan manusia secara sekaligus.
Surah Hud (119)
Kedua:
 Pandangan jumhur menyebutkan bahawa golongan mukmin dari kalangan jin dimasukkan ke dalam syurga. Antara dalilnya adalah firman Allah S.W.T :
وَلِمَنْ خَافَ مَقَامَ رَبِّهِ جَنَّتَانِ فَبِأَي آلَاء رَبكُمَا تُكَذِّبَانِ
Maksudnya:
Dan bagi mereka yang takutkan maqam Tuhannya itu dua syurga. Maka nikmat kamu berdua yang mana lagikah ingin kamu dustakan.
 Surah Al-Rahman (46 – 47)

Berdasarkan ayat di atas,
khitab
ditujukan kepada dua golongan iaitu jin dan juga manusia. Maka ini membuktikan bahawa sesiapa dari kalangan jin dan manusia yang takutkan kedudukan Tuhannya akan diberikan ganjaran syurga. Kata Imam Al-Tabari dalam tafsirnya,
 maka dengan nikmat Tuhan kamu berdua yang mana satu wahai kalangan jin dan manusia yang kamu berdua ingin dustakan ? (
Tafsir Al-Tabari, 23/23
)
Ketiga
: Ada pendapat yang menyebutkan bahawa golongan mukmin dari kalangan jin tidak memasuki syurga. Namun ganjaran mereka adalah selamat dari api neraka. (
Al-Asybah wal-Nazhair, m. 434
).
Penutup
Sebagai kesimpulan kami menyatakan bahawa golongan jin juga turut termasuk dalam kalangan mukallaf. Dari sudut mereka juga turut termasuk dalam sebarang arahan dan juga larangan di sisi syarak mengikut syariat Nabi Muhammad S.A.W. Justeru, terdapat kelompok jin yang mukmin dan ada juga yang kafir dari kalangan mereka. Maka ini membawa maksud, golongan jin juga ada yang masuk ke dalam syurga dan juga neraka.

Kami juga menyatakan bahawa apabila kita berpegang dengan pendapat golongan jin ini mukallaf, secara tidak langsungnya kita menyatakan bahawa mereka juga mempunyai akal untuk memahami apa yang diperintahkan dan dilarang kepada mereka. Dari sudut akal tersebut juga membolehkan golongan jin membezakan di antara perkara yang baik dan juga perkara yang buruk. Ini kerana di sisi ilmu usul fiqh menyebutkan bahawa مناط التكليف adalah akal.
Meskipun begitu, kita hendaklah jelas bahawa isu berkaitan golongan jin ini termasuk dalam perkara ghaib. Prinsip kita dalam perkara ghaib adalah kita mensabitkannya dengan berpandukan Al-Quran dan juga Al-Sunnah. Justeru, jika tidak terdapat sebarang penjelasan syarak berkenaan perkara-perkara yang berkaitan dengan mereka, maka kita mengambil langkah untuk tidak memperincikannya. Ini seperti perbahasan tentang kaifiat atau tatacara mereka beribadah dan seumpamanya.
Semoga Allah S.W.T memberikan kefahaman yang tepat kepada kita semua dalam beragama. Amin.


#1469: Mandulkan Kucing untuk Tujuan Tertentu

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri, apa hukum memandulkan kucing? Ini kerana, saya dengar ada beberapa kebaikan melakukan pemandulan kucing. Mohon pencerahan.
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Dalam sebuah hadith Rasulullah SAW,  daripada Abu Qatadah bahawa Rasulullah SAW pernah bersabda:
إِنَّهَا لَيْسَتْ بِنَجَسٍ، إِنَّمَا هِيَ مِنَ الطَّوَّافِينَ عَلَيْكُمْ، أَوِ الطَّوَّافَاتِ
Maksudnya:
“Sesungguhnya kucing itu tidak najis kerana ia ialah haiwan yang berkeliaran di sekeliling kamu.”
Riwayat al-Tirmizi (92)
Kami mulakan dengan takrif pemandulan kucing. Menurut Dr Muhammad Naim Md Kasim, pengasas Klinik Haiwan dan Surgeri Kitty’s Care, pemandulan kucing boleh dilakukan terhadap kedua-dua jantina. Bagi jantan dipanggil
‘castration’
dan betina pula dipanggil
‘spaying’.
Pemandulan kucing jantan boleh dilakukan apabila kedua-dua testis (telur) sudah turun ke kantung telur. Secara amnya kedua-dua telur ini akan kelihatan seawal empat bulan dan ke atas. Kawasan kantung telur dicukur bersih dan potongan kecil akan dilakukan di bahagian kantung telur dan testis dikeluarkan. Bahagian ini tidak dijahit kerana potongan yang dilakukan amat kecil dan kering dalam tempoh tiga hingga lima hari. Manakala pemandulan kucing betina atau lebih dikenali sebagai
‘spaying’
adalah prosedur mengeluarkan rahim dan kilang telur (ovari) sepenuhnya dari kucing berkenaan.
Menurut Dekan Fakulti Perubatan Veterinar (FPV), Universiti Putra Malaysia (UPM), Professor Dato’ Dr. Mohd Azmi Mohd Lila, pemandulan kucing dapat mengelakkan risiko tumor dan barah mamari (kelenjar susu), jangkitan rahim bernanah (
pyometra
) dan kurang risiko penyakit berjangkit seperti Leukemia Kucing.
Menurut beliau lagi, kesedaran pemandulan kucing ini perlu ditingkatkan untuk mengurangkan komplikasi kepada kucing yang berkeliaran tanpa tuan serta salah satu alternatif kawalan populasi kucing kerana kucing merupakan sejenis haiwan yang sangat senang membiak.
Jabatan Perkhidmatan Veterinar telah menyenaraikan beberapa kebaikan pemandulan anjing dan kucing. Antara kebaikan pemandulan terhadap haiwan peliharaan jantan adalah:
Mengurangkan sifat agresif dan kecenderungan untuk kencing merata-rata.
Kurang risiko untuk merayau, bergaduh dan tercedera.
Mengelakkan risiko barah buah zakar dan penyakit berjangkit seperti FIV (Aids Kucing) dan FeLV (Leukemia Kucing)
Mengelakkan penyakit TVT (Transmissible Venereal Tumor) & Testicular Cancer (anjing)
Manakala bagi haiwan peliharaan betina:
Mengurangkan sifat merayau untuk mencari kucing jantan dan mengawan.
Kos lebih rendah menjaga haiwan yang dikembiri berbanding anak haiwan kesayangan yang banyak.
Mengelakkan risiko tumor dan barah mamari (kalenjar susu), jangkitan Rahim bernanah (pyometra) dan kurang risiko penyakit berjangkit seperti FIV dan FeLV (Leukimia Kucing)
Mengelakkan penyakit TVT (Transmissible Venereal Tumor) bagi anjing.
Dalam menjawab persoalan di atas, pada asasnya, dalam mazhab al-Syafi’i, hukum memandulkan haiwan yang tidak dimakan adalah haram. Imam al-Nawawi menyebut:
قَالَ الْبَغَوِيّ وَالرَّافِعِيُّ لَا يَجُوزُ خِصَاءُ حَيَوَانٍ لَا يُؤْكَلُ لَا فِي صِغَرِهِ وَلَا فِي كِبَرِهِ قَالَ وَيَجُوزُ خِصَاءُ الْمَأْكُولِ فِي صِغَرِهِ لِأَنَّ فِيهِ غَرَضًا وَهُوَ طِيبُ لَحْمِهِ وَلَا يَجُوزُ فِي كِبَرِهِ وَوَجْهُ قَوْلِهِمَا أَنَّهُ دَاخِلٌ فِي عُمُومِ قَوْله تَعَالَى إخْبَارًا عَنْ الشَّيْطَانِ (وَلآمُرَنَّهُمْ فَلَيُغَيِّرُنَّ خلق الله) فَخَصَّصَ مِنْهُ الْخِتَانَ وَالْوَسْمَ وَنَحْوَهُمَا وَبَقِيَ الْبَاقِي دَاخِلًا فِي عُمُومِ الذَّمِّ وَالنَّهْيِ
Maksudnya: “Al-Baghawi dan al-Rafi’i berkata bahawa tidak boleh memandulkan (mengasi) haiwan yang tidak dimakan, sama ada semasa kecil atau dewasa. Mereka juga berkata bahawa harus memandulkan haiwan yang boleh dimakan semasa ia masih kecil untuk mendapatkan daging yang bagus, tetapi tidak boleh ketika ia sudah dewasa. Sudut pandangan kedua-dua Syeikh ini sebenarnya terangkum dalam keumuman firman Allah SWT yang mengkhabarkan perihal hasutan syaitan: ‘وَلآمُرَنَّهُمْ فَلَيُغَيِّرُنَّ خلق الله’ (
“Aku akan menyuruh mereka untuk mengubah ciptaan Allah.”
) [Surah al-Nisa’: 119] Kemudian dikhususkan khitan haiwan dan menanda badan menggunakan besi panas, dan seumpama keduanya, maka yang berbaki termasuk dalam perbuatan terkutuk dan larangan.” (Lihat
al-Majmu’ Syarh al-Muhazzab,
6/177)
Dalam kalangan Hanafiyyah memandang boleh melakukan pengasian pada haiwan ternakan (
baha’im
). Mazhab Maliki membolehkan mengasi baghal dan himar (keldai), namun melarang mengasi kuda kerana akan mengurangkan kekuatan kuda, sedangkan kuda digunakan untuk berjihad. Adapun binatang ternakan yang halal dimakan boleh dikasi. Hanabilah membolehkan pengasian binatang ternakan kerana akan membaguskan (menggemukkan) dagingnya, dan makruh mengasi binatang yang tidak halal kerana tidak ada manfaatnya dan menyakiti mereka. (Lihat
al-Mausu’ah al-Fiqhiyyah al-Kuwaitiyyah,
19/22)
Imam Ahmad pernah menyebut:
لَا يُعْجِبُنِي لِلرَّجُلِ أَنْ يَخْصِيَ شَيْئًا، وَإِنَّمَا كُرِهَ ذَلِكَ لِلنَّهْيِ الْوَارِدِ عَنْ إيلَامِ الْحَيَوَانِ.
Maksudnya:
“Aku tidak menyukai jika ada seseorang mengasi haiwan. Hal itu dibenci kerana terdapat larangan daripada menyakiti haiwan.
” (Lihat
al-Adab al-Syar’iyyah
oleh Ibn Muflih,

3/263)
Meskipun begitu, jika terdapat keperluan, maka ia dibolehkan. Disebut di dalam kitab
al-Fatawa al-Hindiyyah
:
خِصَاءُ السِّنَّوْرِ إذَا كَانَ فِيهِ نَفْعٌ أَوْ دَفْعُ ضَرَرٍ لَا بَأْسَ بِهِ، كَذَا فِي الْكُبْرَى.
Maksudnya: “
Mengasi kucing, jika hal itu memberikan manfaat atau menghindari mudharat, maka hukumnya boleh. Demikian keterangan dalam al-Kubra.”
 (Lihat
al-Fatawa al-Hindiyyah,
44/20)
Syeikh Muhammad bin Soleh al-Uthaimin menyebut: “
Adapun memandulkan haiwan, maka hukumnya harus jika ada masalah. Akan tetapi, mestilah menggunakan proses-proses yang dapat mengelakkan daripada menyakiti haiwan tersebut.
” (Lihat
Liqa’ al-Bab al-Maftuh,
15/37)
Selain itu, beliau turut mengulas tentang pengkasian kucing, katanya:
إذا كانت القطط كثيرة مؤذية ، وكانت العمليَّة لا تؤذيها : فلا حرج ؛ لأن هذا أولى من قتلها بعد خلقها .. وأما إذا كانت قططاً معتادة ولا تؤذي : فلعلَّ في بقائها تتنامى خيراً
Maksudnya:
“Jika populasi kucing terlalu banyak dan mengganggu, sementara tindakan mengasi tidak sampai menyakitinya, maka tidak ada masalah mengasi kucing. Ini lebih baik daripada membunuh haiwan itu selepas ia diciptakan oleh Allah. Namun, jika kucing itu tidak mengganggu, barangkali dibiarkan berkembang-biak akan menyuburkan kebaikan.”
(Lihat
Fatawa Islamiyyah,
4/448)
Mesyuarat Panel Kajian Syariah (Panel Pakar Syariah) yang bersidang pada 3-4 April 2002 telah membincangkan Hukum Mengembiri Binatang Kesayangan. Mesyuarat bersetuju memutuskan bahawa mengembiri binatang kesayangan (seperti kucing atau anjing) adalah diharuskan dengan sebab-sebab tertentu iaitu bagi menjaga maslahah ammah.
Penutup
Setelah perbincangan di atas, kami berpendapat, hukum mengkasi kucing adalah harus berdasarkan kepada hujah-hujah sama ada dari segi agama mahupun dari segi pakar haiwan. Keduanya, tindakan tersebut dari segi kemudaratan kepada haiwan seperti kucing adalah amat sedikit. Walaupun begitu, membiarkan haiwan mengikut fitrah asalnya adalah lebih baik.
Semoga dengan pencerahan ini kita memahami dengan lebih mendalam berkenaan dengan hukum terhadap haiwan. Saya mengakhiri dengan satu kisah, daripada Ibn Umar R.Anhuma, bahawa Rasulullah SAW pernah bersabda:
دَخَلَتِ امْرَأَةٌ النَّارَ فِي هِرَّةٍ رَبَطَتْهَا، فَلَمْ تُطْعِمْهَا، وَلَمْ تَدَعْهَا تَأْكُلُ مِنْ خَشَاشِ الأَرْضِ
Maksudnya:
“Seorang wanita masuk ke dalam neraka kerana seekor kucing yang diikatnya. Dia tidak memberinya makanan, bahkan tidak membiarkannya memakan serangga-serangga tanah.”
Riwayat al-Bukhari (3318) dan Muslim (2242)
Marilah sama-sama kita mengasihi haiwan dan jangan sekali-kali kita menzaliminya. Sesungguhnya, haiwan yang diwujudkan di muka bumi adalah untuk kegunaan dan kemaslahatan manusia dengan penuh hikmahnya dan kadang-kadang kita capai dan kadang-kadang kita tidak mencapainya.

Bertarikh: 9 Mei 2022 bersamaan 20 Syawal 1444H


#147 Hutang Terlalu Lama

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Assalamualaikum. Saya selaku bendahari persatuan pelajar di sebuah institusi pendidikan di negara ini. Satu ketika dahulu, pada zaman 90-an,terdapat seorang ahli pernah meminjam duit persatuan di bawah pimpinan persatuan pada zaman tersebut, lalu beredarnya zaman. Apabila persatuan melakukan audit dan mengemaskini data maka terjumpalah bahawa ahli ini pernah berhutang. Apabila kami mencarinya dan dapat menghubunginya dan perkara ini dinyatakan kepadanya, dia belum pasti ingat atau tidak yang dia pernah berhutang. Andaikata persatuan mengambil kata putus untuk menghalalkan sahaja lalu bagaimana, adakah halal sahaja untuk dia menggunakan duit persatuan. Mohon pencerahan.
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Hutang menurut
Kamus Dewan Edisi Keempat
[1]
 ialah wang dan lain-lain yang dipinjam daripada orang lain.
Dalam bahasa Arab ia disebut sebagai al-qardh (القَرضَ). Al-Qardh dari segi bahasa bermaksud potong. Menurut kamus
al-Misbah al-Munir
[2]
: ‘قَرَضْتُ الشَّيْءَ قَرْضًا’ bermaksud saya memotong sesuatu. Kata nama perkataaan ini pula membawa maksud satu barangan yang diberikan kepada seseorang sebagai hutang. Perkataan ini digunakan dalam bahasa Arab kerana ia  (hutang) memotong hak pemilik terhadap barangan tersebut.
Menurut istilah para fuqaha’, hutang ialah memberi hak milik sesuatu barangan kepada orang lain dengan syarat orang tersebut memulangkan semula gantinya tanpa sebarang tambahan. Dalam bahasa Arab, proses ini dinamakan
qardh
 kerana proses ini menyebabkan tuan punya barangan memotong sebahagian hak miliknya untuk diberikan kepada kepada penghutang. Ini sesuai dengan makna qardh dari segi bahasa.
[3]
Hutang yang dipinjam wajib dilunaskan dalam jumlah yang sama dengan yang diterima daripada pemiliknya dalam tempoh yang disepakati. Orang yang berhutang wajib melunaskan hutang dan apabila telah sampai tempoh yang disepakati dan dia sudah merasa berkemampuan untuk melunaskannya. Rasulullah SAW melarang daripada menangguhkan pembayaran hutang. Daripada Abu Hurairah RA, Rasulullah SAW bersabda:
مَطْلُ الْغَنِىِّ ظُلْمٌ وَإِذَا أُتْبِعَ أَحَدُكُمْ عَلَى مَلِىءٍ فَلْيَتْبَعْ
Maksudnya:
 “
Penangguhan orang yang telah berkecukupan adalah perbuatan zalim, dan apabila tagihanmu dipindahkan kepada orang yang berkecukupan, maka hendaknya dia pun menurutinya.”
[4]
Dalam menjawab persoalan di atas, isu utama adalah sejauh mana kuasa yang diberikan kepada pemegang amanah. Apakah boleh untuknya memberi kelonggaran kepada yang berhutang agar tidak dibayar hutang dan dilupuskannya.
Kami berpendapat amat wajar isu seperti ini dibincangkan secara bersama dan dikhabarkan kepada yang berhutang dengan pembuktian yang ada. Hal ini bertujuan agar berlaku kenalpasti akan perkara yang sebenarnya. Begitu juga amat wajar adanya persaksian dalam isu keberhutangan ini. Ini bertujuan supaya hujah dan bukti begitu nyata. Pada asalnya, sifat amanah untuk membayar hutang hendaklah menjadi agenda utama dalam kamus kehidupan seseorang.
Kami nukilkan sebuah kisah berkenaan dengan seorang yang ingin membayar hutang seperti yang diriwayatakan daripada Abu Hurairah RA, katanya:
عَنْ رَسُولِ اللَّهِ صَلَّى اللَّهُ عَلَيْهِ وَسَلَّمَ أَنَّهُ ذَكَرَ رَجُلًا مِنْ بَنِي إِسْرَائِيلَ سَأَلَ بَعْضَ بَنِي إِسْرَائِيلَ أَنْ يُسْلِفَهُ أَلْفَ دِينَارٍ فَقَالَ ائْتِنِي بِالشُّهَدَاءِ أُشْهِدُهُمْ فَقَالَ كَفَى بِاللَّهِ شَهِيدًا قَالَ فَأْتِنِي بِالْكَفِيلِ قَالَ كَفَى بِاللَّهِ كَفِيلًا قَالَ صَدَقْتَ فَدَفَعَهَا إِلَيْهِ إِلَى أَجَلٍ مُسَمًّى فَخَرَجَ فِي الْبَحْرِ فَقَضَى حَاجَتَهُ ثُمَّ الْتَمَسَ مَرْكَبًا يَرْكَبُهَا يَقْدَمُ عَلَيْهِ لِلْأَجَلِ الَّذِي أَجَّلَهُ فَلَمْ يَجِدْ مَرْكَبًا فَأَخَذَ خَشَبَةً فَنَقَرَهَا فَأَدْخَلَ فِيهَا أَلْفَ دِينَارٍ وَصَحِيفَةً مِنْهُ إِلَى صَاحِبِهِ ثُمَّ زَجَّجَ مَوْضِعَهَا ثُمَّ أَتَى بِهَا إِلَى الْبَحْرِ فَقَالَ اللَّهُمَّ إِنَّكَ تَعْلَمُ أَنِّي كُنْتُ تَسَلَّفْتُ فُلَانًا أَلْفَ دِينَارٍ فَسَأَلَنِي كَفِيلَا فَقُلْتُ كَفَى بِاللَّهِ كَفِيلًا فَرَضِيَ بِكَ وَسَأَلَنِي شَهِيدًا فَقُلْتُ كَفَى بِاللَّهِ شَهِيدًا فَرَضِيَ بِكَ وَأَنِّي جَهَدْتُ أَنْ أَجِدَ مَرْكَبًا أَبْعَثُ إِلَيْهِ الَّذِي لَهُ فَلَمْ أَقْدِرْ وَإِنِّي أَسْتَوْدِعُكَهَا فَرَمَى بِهَا فِي الْبَحْرِ حَتَّى وَلَجَتْ فِيهِ ثُمَّ انْصَرَفَ وَهُوَ فِي ذَلِكَ يَلْتَمِسُ مَرْكَبًا يَخْرُجُ إِلَى بَلَدِهِ فَخَرَجَ الرَّجُلُ الَّذِي كَانَ أَسْلَفَهُ يَنْظُرُ لَعَلَّ مَرْكَبًا قَدْ جَاءَ بِمَالِهِ فَإِذَا بِالْخَشَبَةِ الَّتِي فِيهَا الْمَالُ فَأَخَذَهَا لِأَهْلِهِ حَطَبًا فَلَمَّا نَشَرَهَا وَجَدَ الْمَالَ وَالصَّحِيفَةَ ثُمَّ قَدِمَ الَّذِي كَانَ أَسْلَفَهُ فَأَتَى بِالْأَلْفِ دِينَارٍ فَقَالَ وَاللَّهِ مَا زِلْتُ جَاهِدًا فِي طَلَبِ مَرْكَبٍ لِآتِيَكَ بِمَالِكَ فَمَا وَجَدْتُ مَرْكَبًا قَبْلَ الَّذِي أَتَيْتُ فِيهِ قَالَ هَلْ كُنْتَ بَعَثْتَ إِلَيَّ بِشَيْءٍ قَالَ أُخْبِرُكَ أَنِّي لَمْ أَجِدْ مَرْكَبًا قَبْلَ الَّذِي جِئْتُ فِيهِ قَالَ فَإِنَّ اللَّهَ قَدْ أَدَّى عَنْكَ الَّذِي بَعَثْتَ فِي الْخَشَبَةِ فَانْصَرِفْ بِالْأَلْفِ الدِّينَارِ رَاشِدًا
Maksudnya:
 Daripada Rasulullah SAW bahawa, baginda pernah mengisahkan: Terdapat seorang daripada Bani Israil yang meminjam wang seribu dinar kepada seorang Bani Israil. Orang yang meminjamkan berkata, “Datangkanlah saksi-saksi! Aku ingin mempersaksikan peminjaman ini kepada mereka.” Peminjam berkata, “Cukuplah Allah sebagai saksinya.” Orang yang meminjamkan berkata lagi, “Datangkanlah seorang penjamin.” Peminjam berkata, “Cukuplah Allah sebagai penjamin.” Orang yang meminjamkan berkata, “Kamu benar.”
Kemudian dia memberikan wang itu dalam tempoh tertentu. Kemudian orang yang meminjam wang itu pergi ke laut untuk memenuhi hajatnya. Dia pun mencari perahu untuk dinaikinya bagi menghantar wang pinjamannya yang sudah sampai tempoh pembayarannya. Namun dia tidak mendapatinya. Kemudian dia mengambil kayu dan membuat lubang padanya. Lalu dia memasukkan ke dalamnya wang sebanyak seribu dinar bersama secarik tulisan yang ditujukan kepada pemilik wang. Kemudian dia melapisinya agar tidak terkena air. Lalu dia membawa kayu tersebut ke laut.
Dia berkata, “Ya Allah, sesungguhnya Engkau mengetahui bahawa aku telah meminjam wang seribu dinar kepada si fulan. Dia meminta penjamin daripadaku, kemudian aku katakan bahawa cukuplah Allah sebagai penjamin, dan dia pun rela. Dia memintaku mendatangkan saksi, lalu aku katakan bahawa cukuplah Allah sebagai saksi, dan dia pun rela. Sesungguhnya aku telah berusaha untuk mendapatkan perahu yang akan aku gunakan untuk menghantarkan wangku kepadanya, namun aku tidak mendapatkannya. Kini, kutitipkan wang itu kepada-Mu.” Kemudian dia melemparkan kayu itu hingga tenggelam. Dia pun pergi. Walaupun demikian, dia tetap berusaha mencari perahu yang menuju ke negerinya.
Orang yang meminjamkan wang pergi untuk menanti, barangkali ada perahu datang membawa wang yang dihutangnya. Tiba-tiba dia menemui kayu yang berisi wang itu. Dia membawanya pulang sebagai kayu api untuk isterinya. Apabila dia membelahnya, dia menemui sejumlah wang dan secarik tulisan pesanan.
Sementara itu, si peminjam pun datang membawa seribu dinar. Dia berkata, “Demi Allah, sebelum aku datang sekarang, aku sentiasa berusaha untuk mencari perahu bagi menghantarkan wangmu kepadamu, namun aku tidak mendapat satu perahu pun sebelum aku tiba dengan menaiki perahu yang aku tumpangi ini.” Orang yang meminjamkan berkata, “Apakah kamu mengirimkan sesuatu kepadaku?” Peminjam berkata, “Aku telah sampaikan kepadamu bahawa aku tidak menemukan perahu, sebelum aku mendapatkannya sekarang ini?” Orang yang meminjamkan berkata, “Sesungguhnya Allah telah menghantarkan pinjamanmu yang kau letak dalam kayu. Maka gunakanlah wangmu yang seribu dinar itu dengan baik, maka bawalah kembali seribu dinarmu itu.”
[5]
Semoga kisah ini memberi motivasi dan semangat kepada kita dalam melangsaikan hutang. Sebagai penutup,
sekali lagi tegaskan bahawa walaupun hutang itu walaupun sudah lapuk dan terlalu lama, ianya tetap wajib dibayar walaupun si pemberi hutang itu tidak memintanya, apatah lagi jika duit yang dihutang itu merupakan duit persatuan dan duit orang ramai, kerana ianya melibatkan harta awam, bukan harta peribadi.
Kami akhiri dengan doa:
اللَّهُمَّ اكْفِنِى بِحَلاَلِكَ عَنْ حَرَامِكَ وَأَغْنِنِى بِفَضْلِكَ عَمَّنْ سِوَاكَ
Maksudnya:
 “Ya Allah! Cukupkanlah aku dengan dengan yang halal dan jauhkanlah aku daripada yang haram, dan cukupkanlah aku dengan kurniaan-Mu daripada bergantung kepada selain-Mu.”
Wallahua`lam.
Bertarikh 2 Disember 2021 M bersamaan 27 Rabiul Akhir 1443 H

[1]
 Lihat
https://prpm.dbp.gov.my/cari1?keyword=hutang
[2]
 Lihat
al-Misbah al-Munir,
 2/497
[3]
 Lihat
al-Fiqh al-Manhaji
, 4/121-122
[4]
 Riwayat Muslim (4085)
[5]
 Riwayat al-Bukhari (2291)


#1471: Satu Huruf Tidak Dilafazkan dalam Rukun Qauli

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Saya ada satu soalan, benarkah jika satu huruf tidak dilafazkan dalam rukun qauli, solat tidak sah? Mohon pencerahan. Terima kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pada asasnya, rukun adalah sebahagian daripada intipati ibadah itu sendiri yang mana ia tidak akan dicapai melainkan dengannya. Dalam bahasa yang mudah, jika mana-mana rukun ditinggalkan atau gagal untuk dilaksanakan, maka ibadah tersebut terbatal. Umumnya, menurut pendapat yang muktamad, rukun solat adalah sebanyak 13 rukun, dengan menjadikan
tuma’ninah
 berada di bawah rukun-rukun. Kemudian, rukun-rukun itu pula terbahagi kepada empat kategori iaitu rukun qauli, rukun fi‘li, rukun ma‘nawi dan rukun qalbi.
Rukun qauli ada lima iaitu takbiratul ihram, bacaan al-Fatihah, tasyahhud akhir, selawat ke atas Nabi Muhammad pada tasyahhud akhir dan salam. Menurut Habib Hasan al-Kaff, ia dinamakan sebagai rukun qauli kerana disyaratkan kepada orang yang mendirikan solat untuk melafazkannya sekadar suara yang boleh didengari oleh dirinya sendiri.
Seterusnya, rukun fi‘li ada enam iaitu berdiri, rukuk, iktidal, sujud, duduk antara dua sujud dan duduk pada tasyahhud akhir. Rukun ma‘nawi hanya ada satu iaitu tertib dan rukun qalbi juga ada satu iaitu niat. (Lihat
al-Taqrirat al-Sadidah
, hlm. 208).
Berbalik kepada soalan yang diajukan, umumnya kesemua rukun qauli perlu dibaca, disebutkan dan dilafazkan sehingga mengeluarkan suara sekadar bacaan yang boleh didengari oleh dirinya sendiri. Al-Bujairimi menyebut dalam hasyiahnya bahawa lafaz takbir perlu diperdengarkan oleh dirinya sendiri, begitu juga dengan rukun qauli yang lain. (Lihat
Hasyiah al-Bujairimi ‘ala Syarh Minhaj al-Tullab
, 1/189).
Imam al-Nawawi ketika mengulas hadith berkenaan memberi salam di penghujung solat [1]
 menyimpulkan bahawa memberi salam merupakan rukun daripada rukun-rukun solat. Tidak sah solat seseorang itu melainkan dengannya, dan tidak ada yang dapat mengambil tempatnya — yakni menggantikannya. Sekurang-kurangnya hendaklah dia menyebut lafaz salam “السَّلَامُ عَلَيْكُمْ”. Jika dia kurang satu huruf daripada huruf-hurufnya ini, maka tidak sah salamnya itu. (Lihat
al-Majmu‘ Syarh al-Muhazzab
,
3/475-476).
Selain itu Imam al-Nawawi turut menyatakan bahawa bacaan yang paling minimum untuk rukun qauli adalah dibaca dengan senyap iaitu bacaan tersebut boleh didengari oleh dirinya sendiri jika dia seorang yang boleh mendengar. (Lihat
Raudhah al-Talibin
, 1/242). Dalam kitabnya yang lain, Imam al-Nawawi menjelaskan lagi bahawa bagi makmum maka sunat untuk memperlahankan suara sama ada ketika solat sendiri ataupun secara berjemaah. Kadar minimum ialah suaranya boleh didengari oleh telinganya sendiri jika dia mempunyai pendengaran yang elok dan tiada halangan untuk menyebutnya. Ini termasuklah bacaan al-Fatihah, surah, tasbih, tasyahhud, salam, doa dan lain-lain. Tidak kiralah bacaan yang wajib mahupun sunat. Kesemuanya tidak dikira sehinggalah dia mendengar sendiri apa yang dibaca. (Lihat
al-Majmu‘ Syarh al-Muhazzab
, 3/394).
Namun, terdapat beberapa keadaan yang menyebabkan seseorang sukar untuk membaca rukun qauli disebabkan oleh sakit atau uzur seperti sakit mulut, ulser di lidah dan seumpamanya. Keadaan-keadaan sebegini menyukarkannya untuk bercakap apatah lagi membaca rukun qauli. Jika seseorang berada di dalam keadaan sebegini, maka tidak wajib untuknya memperdengarkan bacaan rukun qauli tersebut kepada dirinya.
Imam al-Nawawi menyebutkan, jika lidah seseorang sakit sehingga susah untuk bercakap, maka dia hanya perlu mengerakkan lidahnya sekadar yang dia mampu. Jika dia sudah selepas itu maka dia tidak perlu lagi mengulangi solatnya. Ini kerana solat yang telah ditunaikan itu adalah solat yang sah. (Lihat
al-Majmu‘ Syarh al-Muhazzab
, 3/394).
Begitu juga Ibn Roslan menyebut bahawa orang yang sukar untuk bercakap disebabkan sakit maka dia hanya menggerakkan lidah sekadar yang mampu ketika mengucapkan takbiratul ihram. Begitu juga dengan bacaan yang lain seperti tasyahhud dan rukun-rukun qauli yang lain. (
Ghayah al-Bayan Syarh Zubad
, 1/83).
Perkara ini sesuai dengan firman Allah SWT:
فَٱتَّقُوا۟ ٱللَّـهَ مَا ٱسْتَطَعْتُمْ
Maksudnya:
 “
Oleh itu bertaqwalah kamu kepada Allah sedaya supaya kamu
.”
(Surah al-Taghabun: 16)
Syeikh al-Sa‘di menyebutkan, ayat ini menunjukkan bahawa setiap kewajipan yang tidak mampu dilakukan oleh seorang hamba menjadi gugur. Dalam erti kata lain, seorang hamba itu, jika dia mampu menunaikan sebahagian kewajipan dan tidak mampu untuk menunaikan sebahagian yang lain, maka cukuplah dia menunaikan kewajipan yang dia mampu lakukan, manakala kewajipan yang dia benar-benar tidak mampu untuk tunaikan menjadi gugur. (Lihat
Tafsir al-Sa‘di
, 1/868).
Kesimpulannya
Justeru, berdasarkan kepada kenyataan di atas,
jelaslah bahawa rukun qauli mesti disebutkan atau dilafazkan dengan betul dan jika dia tertinggal untuk menyebut satu huruf daripada huruf-hurufnya, maka rukun qauli itu tidak sah, dan sekali gus membawa kepada ketidaksahan solatnya.

Begitu juga ia hendaklah disebut sekurang-kurangnya dengan kadar yang boleh didengari oleh dirinya sendiri melainkan jika terdapat keuzuran untuknya melafazkan rukun qauli tersebut sehingga didengari oleh dirinya sendiri disebabkan oleh sakit lidah dan seumpamanya. Maka, ketika itu tidak wajib untuknya memperdengarkan bacaan rukun qauli tersebut kepada dirinya. Sebaliknya dia hanya perlu mengerakkan lidahnya sekadar yang dia mampu. Jika dia sudah selepas itu maka dia tidak perlu lagi mengulangi solatnya. Ini kerana solat yang telah ditunaikan itu adalah solat yang sah.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahu a‘lam.
Nota hujung:
[1]
 Iaitu hadith riwayat daripada Ali bin Abu Talib R.A, bahawa Rasulullah SAW bersabda:
مِفتاحُ الصَّلاةِ الطُّهورُ، وتحريمُها التَّكبيرُ، وتحليلُها التَّسليمُ
Maksudnya:
 “Kunci solat itu adalah bersuci, ihramnya pula adalah takbir dan yang menghalalkannya adalah salam
.” Riwayat Abu Daud (61); Ibn Majah (275); Ahmad (1006); al-Tirmizi (238) dan al-Albani menilainya sebagai sahih.
Bertarikh: 11 Mei 2023 bersamaan 22 Syawal 1444H